**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Δεκεμβρίου 2022, ημέρα Δευτέρα και ώρα 15.15΄, συνεδρίασε, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Αντιπροέδρου αυτής, κυρίου Χριστόδουλου Στεφανάδη, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.»».

Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Κωνσταντίνος (Κωστής) Χατζηδάκης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κύριε Υπουργέ, κύριες και κύριοι συνάδελφοι, καλό απόγευμα.

 Αρχίζει η συνεδρίαση της Διαρκούς Επιτροπής Κοινωνικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων με τίτλο «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις».

Αγαπητοί συνάδελφοι, ως προς τον προγραμματισμό, προτείνεται η δεύτερη συνεδρίαση, με κλήση φορέων, να πραγματοποιηθεί, αύριο, στην 10.00΄, στην Αίθουσα «Προέδρου Αθανασίου Κωνστ. Τσαλδάρη» (223) και θα συνεχίσουμε με την τρίτη συνεδρίαση, επί των άρθρων, επίσης την Τρίτη, στην 13.00΄, στην ίδια αίθουσα. Θα ολοκληρωθεί η διαδικασία, την Πέμπτη, στην 16.00΄, στην αίθουσα Γερουσίας.

 Πριν εισέλθουμε στην συζήτηση παρακαλούνται οι Εισηγητές και οι Ειδικοί Αγορητές να καταθέσουν γραπτώς τις προτάσεις τους για εκπροσώπους φορέων στη Γραμματεία του Προέδρου ούτως ώστε να τους ανακοινώσουμε και να ειδοποιηθούν εγκαίρως από τις υπηρεσίες.

 Ήδη έχουν δηλώσει εννέα φορείς. Δέκα αναφέρει ο Κανονισμός. Υπάρχει βέβαια η ευχέρεια να φτάσουν μέχρι τους δέκα πέντε.

Τον λόγο έχει η Εισηγήτρια της Πλειοψηφίας, κυρία Μαρία-Αλεξάνδρα Κεφάλα.

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Ευχαριστώ πολύ, κύριε Πρόεδρε.

Εμείς προτείνουμε να έρθει το Τεχνικό Επιμελητήριο Ελλάδος, η Πανελλήνια Ομοσπονδία Ιδιοκτητών Ακινήτων, η Ελληνική Ένωση Τραπεζών, η Ελληνική Αναπτυξιακή Τράπεζα, η Δημόσια Υπηρεσία Απασχόλησης και το Εθνικό Συμβούλιο Νεολαίας.

Κύριε Υπουργέ, κυρίες και κύριοι συνάδελφοι, εισάγεται σήμερα προς συζήτηση, στην Επιτροπή μας, το νομοσχέδιο «Σπίτι μου – στεγαστική πολιτική για τους νέους, αξιοποίηση της δημόσιας περιουσίας για κοινωνική κατοικία, στεγαστική αποκατάσταση πυρόπληκτων στην περιοχή «Μάτι» και άλλες διατάξεις.». Ένα σημαντικό νομοθέτημα, το οποίο φέρνει σε πλήρη αντιστοίχιση λόγια και έργα.

Η πρωτοβουλία «Σπίτι μου» που ανακοινώθηκε από τον ίδιο τον Πρωθυπουργό στη Διεθνή Έκθεση Θεσσαλονίκης, μόλις τον προηγούμενο Σεπτέμβριο, παίρνει σάρκα και οστά. Το ίδιο και η «Αξιοποίηση της δημόσιας περιουσίας για κοινωνική κατοικία».

Το κοινωνικό πρόσωπο της Κυβέρνησης συναντά τις ανάγκες της κοινωνίας, τις σύγχρονες και βέλτιστες πρακτικές και τη βούληση να αντιμετωπίσουμε κάθε πρόβλημα, με ξεκάθαρους στόχους, να αντιμετωπίσουμε τα προβλήματα της ελληνικής στεγαστικής αγοράς, να διευρύνουμε το δυνατό περισσότερο τη βάση των ωφελούμενων σχετικά με την παροχή στέγης, να μετουσιώσουμε, σε πράξη, τη στήριξη σε νέους και νέα ζευγάρια, για στεγαστική αποκατάσταση.

Το νομοσχέδιο που συζητάμε και έχω την τιμή να εισηγούμαι κρύβει πίσω του πολλή και μεθοδική δουλειά.

Το νομοσχέδιο που συζητάμε και έχω την τιμή να εισηγούμαι, κρύβει πίσω του πολλή και μεθοδική δουλειά. Είναι αποτέλεσμα συλλογικής εργασίας, μελετημένο σε βάθος και το κυριότερο, δίνει λύσεις. Δεν προήλθε ούτε από παρθενογένεση ούτε από αυθαίρετες εκτιμήσεις και σε καμία περίπτωση από κίνητρα εντυπωσιασμού. Με τη συνεισφορά των συναρμόδιων υπουργείων, φορέων και έμπειρων και καταρτισμένων τεχνικών συμβούλων, καταγράφηκαν, αξιολογήθηκαν και αναλύθηκαν όλα τα στοιχεία. Είδαμε το πρόβλημα και προχωράμε σε ουσιαστικές παρεμβάσεις. Είδαμε τι συμβαίνει και σε άλλες χώρες, πήραμε από την εμπειρία τους, τι κάνουν και πώς το κάνουν, προσαρμόζοντας τα δεδομένα στην ελληνική πραγματικότητα. Εξετάσαμε τις υφιστάμενες και μελλοντικές δυνατότητες χρηματοδότησης, αξιολογήσαμε την μακροοικονομική εικόνα μας και προχωρήσαμε σε δημογραφική ανάλυση. Αποτυπώσαμε την υφιστάμενη κατάσταση αγορά στέγασης, την υφιστάμενη κατάσταση της Δημόσιας Υπηρεσίας Απασχόλησης ως συνέχεια του πρώην ΟΕΚ, τα τρέχοντα προγράμματα στεγαστικών επιδομάτων του ΟΠΕΚΑ. Το αποτέλεσμα είναι το νομοσχέδιο αυτό, το οποίο και σηματοδοτεί την επανεκκίνηση της στεγαστικής πολιτικής του κράτους μετά από μακρά περίοδο, με πρωταγωνιστές τους νέους, καθώς απευθύνεται σε αυτούς.

Από το 2013 είναι όντως μακρά περίοδος, πυκνή και δύσκολη και κάνω αυτή την εισαγωγή για να αποτρέψω κάθε προσπάθεια άκριτης ακατάσχετης και ανεύθυνης πλειοδοσίας, αναφορικά με ποσοστά, ποσά, ηλικίες και όρια. Είναι εύκολο να παρασυρθεί κανείς και να δώσει τα πάντα στους πάντες, ειδικά όταν βρίσκεται στην αντιπολίτευση. Εδώ, όμως, έχουμε να κάνουμε με ζωές και με όνειρα νέων ανθρώπων και γι’ αυτό οφείλουμε να είμαστε προσεκτικοί στο τι λέμε τι τάζουμε και πραγματικά τι μπορούμε να κάνουμε. Οφείλουμε να είμαστε ρεαλιστές.

Το στεγαστικό πρόβλημα στη χώρα μας είναι υπαρκτό. Σας παραθέτω βασικά στοιχεία σε αριθμούς: Το 37% του εισοδήματος των πολιτών στην Ελλάδα πηγαίνει για την κάλυψη στεγαστικών αναγκών, την ίδια στιγμή που ο αντίστοιχος μέσος όρος στην Ευρωπαϊκή Ένωση βρίσκεται στο 20%. Το κόστος της στέγασης είναι αδιαμφισβήτητα υψηλό. Η ιδιοκατοίκηση των νέων είναι κοντά στο 74%, αν και υψηλότερο από την υπόλοιπη Ευρώπη. Εκεί είναι κοντά στο 70% και ακολουθεί φθίνουσα πορεία. Η ηλικία στεγαστικής ανεξαρτητοποίησης στην Ελλάδα είναι τα 31 έτη, την ίδια στιγμή που στην Ευρωπαϊκή Ένωση είναι τα 26. Έχουμε την πέμπτη χειρότερη επίδοση. Στη χώρα μας έχουμε 5,8 εκατομμύρια ακίνητα παλαιά. Το 95% των κατοικιών στην Ελλάδα είναι άνω των 15 ετών και το 85% άνω των 20 ετών. Αυτά τα ακίνητα χρήζουν αναβάθμισης, εκσυγχρονισμού, βελτίωσης δηλαδή του ενεργειακού και περιβαλλοντικού αποτυπώματος τους. Σύμφωνα με τα στοιχεία της ΑΑΔΕ έχουμε 770.000 κλειστές κατοικίες, εκ των οποίων οι 200.000 σε Αθήνα και Θεσσαλονίκη και όλα αυτά την ίδια στιγμή που παρατηρείται αύξηση στις τιμές των ενοικίων και αδυναμία εξεύρεσης φθηνής αξιοπρεπούς κατοικίας για μακροχρόνια μίσθωση και στο βάθος ο μακροπρόθεσμος στόχος που παραμένει η αύξηση των προσφερόμενων κατοικιών και η μείωση των μισθωμάτων, που θα οδηγήσει σταδιακά, πέρα από την αποτελεσματική στεγαστική αποκατάσταση των νέων ατόμων και των ζευγαριών, στη μείωση του ηλικιακού ορίου στεγαστικής ανεξαρτητοποίησης στη χώρα και θα αποτελέσει ένα επιπλέον κίνητρο, ένα «μπουστάρισμα», όπως λένε και οι νέοι για την αντιμετώπιση του δημογραφικού προβλήματος.

Επί του πρακτέου, θεσπίζουμε το πρόγραμμα «Σπίτι μου», μέσω του οποίου παρέχονται χαμηλότοκα ή άτοκα στεγαστικά δάνεια σε νέους και νέα ζευγάρια για την απόκτηση πρώτης κατοικίας. Δικαιούχοι είναι άτομα ηλικίας 25 μέχρι 39 ετών. Ποιες είναι οι προϋποθέσεις, οι οποίες θα πρέπει να συντρέχουν σωρευτικά: Να διαθέτουν ετήσιο εισόδημα όχι μικρότερο από 10.000 ευρώ και όχι μεγαλύτερο από αυτό, το οποίο αντιστοιχεί στο εισοδηματικό κριτήριο που ορίζεται για τη λήψη επιδόματος θέρμανσης και να μη διαθέτουν ακίνητο κατάλληλο για κατοικία. Για να γίνεται πράξη και η κοινωνική δικαιοσύνη, η αξία του ακινήτου που θα χρηματοδοτείται για αγορά δεν μπορεί να υπερβαίνει τις 200.000 ευρώ, όπως αυτή προσδιορίζεται στο συμβόλαιο αγοράς.

Σχετικά με τους βασικούς όρους της συναλλαγής ισχύουν τα ακόλουθα. Το ακίνητο δεν μπορεί να υπερβαίνει τα 150 τετραγωνικά μέτρα και θα πρέπει να βρίσκεται εντός οικιστικής ζώνης σε οικοδομή με παλαιότητα τουλάχιστον 15 έτη. Επίσης, δεν μπορεί να ανήκει σε συγγενή πρώτου ή δευτέρου βαθμού του αγοραστή. Το δάνειο μπορεί να φθάσει μέχρι τις 150.000 ευρώ και μέγιστη περίοδο αποπληρωμής τα 30 χρόνια, θα μπορεί να καλύπτει δε, έως και το 90% της αξίας του ακινήτου που αποκτάται. Το υπολειπόμενο θα πρέπει να καταβάλλεται από ιδίους πόρους του αγοραστή. Είναι σημαντικό το γεγονός ότι κατά το 75% το δάνειο χρηματοδοτείται από την Δημόσια Υπηρεσία Απασχόλησης και μάλιστα άτοκα από τα αποθεματικά του πρώην ΟΕΚ και το 25% από τις τράπεζες. Και σημειώστε κάτι πολύ σημαντικό, αν ο δανειολήπτης είναι ή γίνει κατά τη διάρκεια του δανείου τρίτεκνος ή πολύτεκνος τότε απαλλάσσεται της υποχρέωσης καταβολής των τόκων του δανείου επί του επιτοκίου, δηλαδή, αυτού του μέρους που του χορηγήθηκε από την τράπεζα, καθώς την υποχρέωση καταβολής αναλαμβάνει η Δημόσια Υπηρεσία Απασχόλησης ως ένα ακόμη κίνητρο δημιουργίας μεγάλης οικογένειας.

Επιπλέον, εισάγουμε την έννοια της κοινωνικής αντιπαροχής. Τι είναι η κοινωνική αντιπαροχή; Είναι η σύμπραξη του δημοσίου με ιδιώτες κατασκευαστές για την αξιοποίηση οικοπέδων ή δομημένων κτιρίων ιδιοκτησίας φορέων της Γενικής Κυβέρνησης, που θα αναλάβουν ως ανάδοχοι την υποχρέωση να κατεδαφίσουν ή την ανέγερση κοινωνικών κατοικιών, όπου η κυριότητα των ακινήτων αυτών παραμένει στο δημόσιο. Ξεφεύγουμε από το παραδοσιακό και ίσως ξεπερασμένο μοντέλο των εργατικών κατοικιών. Δίνουμε ένα ποσοστό στον ανάδοχο που κυμαίνεται από 30% έως και 60%, αυτός ανεγείρει με δικά του έξοδα την οικοδομή επί του οικοπέδου και στη συνέχεια, για συμφωνημένο εκ των προτέρων χρονικό διάστημα, το μέρος που του αντιστοιχεί το εκμεταλλεύεται, ώστε να καλύψει τις δαπάνες του και να έχει ένα εύλογο επιχειρηματικό κέρδος, ενώ το υπόλοιπο υποχρεούται να το εκμίσθωση σε χαμηλή, προκαθορισμένη τιμή, σε δικαιούχους κοινωνικής κατοικίας. Ολλανδία, Αυστρία, Σουηδία, Ηνωμένο Βασίλειο, Κύπρος ακολουθούν αυτή την πρακτική κοινωνικής στέγης και με επιτυχία. Έχουμε τα δεδομένα, έχουμε μελετήσει καλές πρακτικές αυτών των χωρών και προχωράμε. Αξιοποιούμε, λοιπόν, ακίνητα που δεν χρησιμοποιεί το δημόσιο, ακίνητα που είναι αδρανή. Συμπράττοντας με την ιδιωτική πρωτοβουλία προσφέρουμε κοινωνική στέγη γρήγορα, σε κάθε περίπτωση πολύ γρηγορότερα από την περίπτωση που το δημόσιο θα έμπαινε μόνο του σε αυτή τη διαδικασία. Το αποτέλεσμα θα είναι ποιοτικά και προσιτά ακίνητα για τους δικαιούχους.

Συνεχίζουμε με το πρόγραμμα «Κάλυψη», ένα πρόγραμμα που απευθύνεται σε ευάλωτους νέους ηλικίας 25 έως 39 ετών. Δικαιούχους του ελάχιστου εγγυημένου εισοδήματος μέσω της εκμίσθωσης ακινήτων ιδιωτών για την κάλυψη των στεγαστικών τους αναγκών. Την υλοποίηση αυτού του προγράμματος αναλαμβάνει η Γενική Γραμματεία Κοινωνικής Αλληλεγγύης και Καταπολέμησης της Φτώχειας, η οποία και καταβάλλει στους ιδιώτες τα μισθώματα για 3 έτη. Επίσης, το δημόσιο αναλαμβάνει και τις δαπάνες επισκευής των διαμερισμάτων αυτών όπου απαιτείται.

Η επόμενη παρέμβαση του νομοσχεδίου αφορά στο πρόγραμμα «Ανακαινίζω-Ενοικιάζω», για κενά σπίτια. Το ύψος του φθάνει αρχικά στα 50 εκατομμύρια και χρηματοδοτείται από το πρόγραμμα Δημοσίων Επενδύσεων. Για να επιδοτηθεί η ανακαίνιση ενός ακινήτου πρέπει να συντρέχουν τα εξής: Να είναι έως 100 τετραγωνικά σε αστικά κέντρα, ο ωφελούμενος να έχει τουλάχιστον 50% της επικαρπίας ή της πλήρους κυριότητας. Το οικογενειακό φορολογητέο εισόδημα να μην ξεπερνά τις 40.000 ευρώ και η ακίνητη περιουσία τις 300.000 ευρώ και η κατοικία να μην είναι δηλωμένη ως πρώτη κατοικία ούτε μισθωμένη και να φαίνεται ως κενή στο Ε2 του τελευταίου φορολογικού έτους. Η επιδότηση μπορεί να φθάσει έως το 40% επί των τιμολογίων εργασιών και υλικών ανακαίνισης και έως 10.000 ευρώ.

Κυρίες και κύριοι συνάδελφοι, στέκομαι σε άλλη μια παρέμβαση του νομοσχεδίου, που δείχνει την αποφασιστικότητα του Υπουργείου Εργασίας και Κοινωνικών Υποθέσεων και της ίδιας της κυβέρνησης να αξιοποιήσει κάθε αδρανές ακίνητο και να ενεργοποιήσει κάθε δυνατότητα προς αυτή την κατεύθυνση. Όλοι οι φορείς της Γενικής Κυβέρνησης υποχρεούνται να εξετάσουν τις παραχωρήσεις ακινήτων, που έχουν πραγματοποιήσει κατά χρήση ή κυριότητα, για την εκπλήρωση συγκεκριμένου δημόσιου σκοπού. Εάν ο σκοπός δεν έχει εκπληρωθεί εντός δεκαπενταετίας από την παραχώρηση τότε ο φορέας είναι υποχρεωμένος να την ανακαλέσει. Ο παραχωρησιούχος θα πρέπει άμεσα να τεκμηριώσει την ανάγκη συνέχισης της παραχώρησης.

Επιπλέον, θεσπίζεται πρόγραμμα «Στεγαστικής αποκατάστασης των πυρόπληκτων από την πυρκαγιά της 23ης και 24ης Ιουλίου του 2018 στο Μάτι Αττικής». Στις 19/10/2021, υπογράφηκε μνημόνιο συνεργασίας, το οποίο εν συνεχεία κυρώθηκε με τον νόμο 4888 του 2022, μεταξύ της Ελληνικής και Κυπριακής Δημοκρατίας για την υλοποίηση έργων υποδομής και την κατασκευή κοινωνικών κατοικιών. Πρόκειται για την αξιοποίηση της δωρεάς των Κυπρίων αδελφών μας προς τους πυρόπληκτους συμπολίτες μας στην Ανατολική Αττική. Ορίζονται οι απαραίτητες λεπτομέρειες, παράμετροι για να προχωρήσει το έργο. Στη συζήτηση του νομοσχεδίου επί των άρθρων θα μπούμε σε λεπτομερή διεξοδική ανάλυση κάθε σημείου αυτού του νομοσχεδίου και θα έχουμε τον χρόνο να αναδείξουμε τη σημαντικότητα και την ορθολογική προσέγγιση που κομίζει. Διακρίνουμε και τονίζουμε την εξαιρετική δουλειά σας κύριε Υπουργέ προσωπικά, αλλά και όλου του επιτελείου του Υπουργείου Εργασίας και Κοινωνικών Υποθέσεων, που φέρνει προς ψήφιση αυτό το πολύ σημαντικό νομοσχέδιο. Μπαίνετε, μπαίνουμε στην ουσία του προβλήματος και αντιμετωπίζουμε άμεσα και ευθέως με πλήρη γνώση των προκλήσεων, των δυσκολιών, των δυνατοτήτων του κράτους και κυρίως των προσδοκιών των νέων συμπολιτών μας, των νέων ζευγαριών.

Σας ευχαριστώ πολύ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ(Αντιπρόεδρος της Επιτροπής):** Σας ευχαριστούμε, κυρία Κεφάλα.

Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Κύριε Υπουργέ, έχουμε να κάνουμε εδώ με ένα νομοσχέδιο προεκλογικό, επικοινωνιακού τύπου, που με πέντε προγράμματα επιχειρεί να εξαπατήσει νέους, φτωχούς και ευάλωτους και ιδιοκτήτες ακινήτων. Αφορά ελάχιστους ενώ δημιουργεί προσδοκίες για πολλούς. Θα μου πείτε μετά για πόσους είναι, πόσους αφορά το νομοσχέδιο γιατί και εγώ τα έχω μετρήσει. Στην πραγματικότητα ωφελεί μόνο τις τράπεζες και μεγαλοεργολάβους. Δεν αντιμετωπίζει ούτε κατ’ ελάχιστο το τριπλό πρόβλημα της ελληνικής στεγαστικής κρίσης. Δηλαδή, πρώτον, ότι επάνω από το 45% των νοικοκυριών της χώρας ξοδεύει περίπου το μισό μηνιαίο εισόδημά του σε έξοδα στέγης. Τα στοιχεία, που είπε η συνάδελφος, είναι του 2021, έρευνα του 2020. Αυτά που λέω εγώ είναι εκτιμήσεις τωρινές με βάση μεγάλους οργανισμούς, όπως της ΓΣΕΕ κ.λπ. Όταν λέω έξοδα στέγης εννοώ ενοίκιο ή δάνειο, κοινόχρηστα, ρεύμα, νερό, θέρμανση, ψύξη, με αποτέλεσμα ένα στα δύο νοικοκυριά να στερείται βασικών αγαθών. Είμαστε η πρώτη χώρα στην Ευρώπη, by far, δεύτερη χώρα από εμάς η Βουλγαρία, με 17,6% στην ίδια έρευνα που αναφέρθηκε η συνάδελφός του 2021, στοιχεία του 2020, λοιπόν, με 17,6% του πληθυσμού και με μέσο όρο ευρωπαϊκό λίγο κάτω από το 10%.

Δεύτερον, υπάρχουν σήμερα 700.000 κόκκινα δάνεια, που συνεχώς αυξάνονται την τριετία της Νέας Δημοκρατίας και 50.000 πλειστηριασμοί χωρίς καμία προστασία της πρώτης κατοικίας. Η κυβέρνηση Μητσοτάκη «έβαλε στο μάτι» τα σπίτια του ελληνικού λαού, που αποτελούν τα τέσσερα πέμπτα του πλούτου τους κατά την Τράπεζα της Ελλάδος. Επιχειρείται έτσι η μεγαλύτερη αναδιανομή πλούτου στην ιστορία της χώρας υπέρ τραπεζικού κεφαλαίου, funds και μεγάλου κεφαλαίου. Στη χώρα αυτή με την πολύ μεγάλη, υψηλή ιδιοκτησία ακόμη, παρόλο που έχει πέσει, στο 74,6% της χώρας.

Τρίτον, την τεράστια αύξηση των ενοικίων που οφείλεται κυρίως στην ανεξέλεγκτη εξάπλωση της βραχυχρόνιας μίσθωσης τύπου Airbnb. Όσο είναι σε ισχύ ο πτωχευτικός νόμος και η ανεξέλεγκτη εξάπλωση του Airbnb, οι προτάσεις της κυβέρνησης είναι κενές περιεχομένου, αφορούν άλλη χώρα, αυτή στην οποία ζει ο κύριος Μητσοτάκης. Αυτό έχει φανεί και από το γεγονός ότι εντάξατε στο Ταμείο Ανάκαμψης για την κατοικία 1,3 εκατομμύρια, όταν η Πορτογαλία έβαλε 2,7 δις. Αυτά όλα επιχειρεί να συγκαλύψει το παρόν νομοσχέδιο με καθρεφτάκια προς ιθαγενείς, για μια πολύ μικρή μερίδα του πληθυσμού. Επιχορηγεί τράπεζες και μεγαλοεργολάβους με χρήματα και ακίνητα του δημοσίου, ωθεί τη νέα γενιά στη «μέγγενη» των κόκκινων δανείων, ενώ παραπέμπει τα πάντα σε Κοινές Υπουργικές Αποφάσεις, δηλαδή επιτόκια δανείων, χρόνος εκμετάλλευσης των ακινήτων, της κοινωνικής αντιπαροχής, που μόνο αντιπαροχή δεν είναι και ούτω καθεξής. Δεν υπάρχει κανένας κεντρικός δημόσιος φορέας διαχείρισης των προγραμμάτων.

Ειδικότερα, το πρόγραμμα «Σπίτι μου». Πρώτον, για τους νέους είναι «άνθρακες ο θησαυρός», αφορά μόλις δυόμισι χιλιάδες δάνεια, για νέους ή ζευγάρια 25 έως 39 χρόνων με εξασφαλισμένη εργασία ή οικονομικά ισχυρούς γονείς ώστε να πληρώνουν ανελλιπώς τα επόμενα 30 χρόνια ένα δάνειο που αν κοκκινίσει θα χάσουν το σπίτι τους αφού η τράπεζα διαχειρίζεται το σύνολο του δανείου. Σωστά; Δεύτερον, προφανώς δεν αφορά σε ανέργους νέους, ούτε χαμηλόμισθους του δημοσίου που θα πληρώνουν. Για να δούμε τα δύο παραδείγματα. Πρώτον, έστω κατοικία 100 χιλιάδων ευρώ, πρέπει να πληρώσουν αμέσως 10.000 ευρώ και δόσεις 300 ευρώ για 30 χρόνια ή 500 ευρώ για 15 χρόνια. Το σπίτι αυτό που θα πάρουν, πέστε μας εσείς πόσα τετραγωνικά είναι, σίγουρα δεν μπορεί να καλύψει τις ανάγκες μιας οικογένειας σε βάθος 30 χρόνων, όταν θα είναι αυτή 69 χρονών δηλαδή μέχρι τότε. Δεύτερον, για κατοικία 150.000 ευρώ, θα πληρώσουν 15.000 ευρώ άμεσα και δόση 460 ευρώ το μήνα για 30 χρόνια ή 830 ευρώ για 15 χρόνια. Για πείτε μου εσείς, σε μια εποχή τεράστιας εργασιακής επισφάλειας για τους νέους πως εξαπατάτε και πριμοδοτείτε με δημόσιο χρήμα τις τράπεζες που σήμερα αυξάνουν ασύδοτα τα επιτόκια, δεν μας λέτε με τι επιτόκιο θα δανείζονται και τα κέρδη τους παρέχοντας τους εσείς νέα πελατεία τους νέους μας από μια κοινωνική ομάδα που μέχρι σήμερα δεν δανείζεται, γιατί ακριβώς δεν ξέρει την προοπτική της ζωής της. Κοινωνική αντιπαροχή. Εφευρίσκεται, είστε συγκλονιστικοί, την κοινωνική αντιπαροχή για να παραχωρήσετε ακίνητη περιουσία του δημοσίου υπερ εργολάβων χωρίς να παίρνει το κράτος καμία αντιπαροχή, αυτό δεν έχει ξαναγίνει. Δηλαδή, δίνεται δημόσια γη και ακίνητα στον εργολάβο και δεν παίρνετε άμεσα ως αντιπαροχή, το κράτος, τα διαμερίσματα που δικαιούται το κράτος, τα διαχειρίζεται όλα ο εργολάβος υπέρ οφέλους του δικού του όλα τα ακίνητα και τα διαμερίσματα της αντιπαροχής για άγνωστο διάστημα. Πόσο κύριε Υπουργέ; 99 χρόνια, πόσο; Αυτό δεν λέγεται πουθενά και με άγνωστο ενοίκιο. Ποσό κύριε Υπουργέ; Πρόκειται για δώρο στους ημέτερους εργολάβους κυρίως ακριβών φιλέτων γης και ακινήτων στο κέντρο των πόλεων.

Τρίτον, το πρόγραμμα «Κάλυψη». Εμπαίζει τους ακραία φτωχούς νέους του ελάχιστου εγγυημένου εισοδήματος, πρώην ΚΕΑ, αυτοί είναι, λόγω του μικρού αριθμού κατοικιών έναντι του τεράστιου πλήθους δυνητικών δικαιούχων που έχουν οι δικαιούχοι του ΚΕΑ, το ελάχιστο εγγυημένο εισόδημα εννοώ, όπως το λέτε. Και γιατί τους εμπαίζετε; Γιατί οι όροι του προγράμματος που θέτει στους ιδιοκτήτες των σπιτιών του προγράμματος «Εστία», πρόκειται για 10.000 κατοικίες του προγράμματος «Εστία» για τους πρόσφυγες, το καθιστούν ανεφάρμοστο. Ποιοι είναι αυτοί οι όροι; Τους ζητά να τα προσφέρουν στο νέο πρόγραμμα με τα ενοίκια του «Εστία» πριν έξι χρόνια; Πριν τρία χρόνια; Προσαυξημένα το πολύ κατά 10%, δηλαδή με το δείκτη τιμών καταναλωτή του 2022. Το πρόγραμμα «Ανακαινίζω- Ενοικιάζω», πρόκειται για διαφημιστικό προϊόν της κυβέρνησης, αφορά ελάχιστους ιδιοκτήτες με όρους που το καθιστούν ασύμφορο. Είναι με 50 εκατομμύρια. Τι λέτε εδώ; Επιδοτείται λέει με 4.000 ευρώ τις ανακαινίσεις εφόσον ο ιδιοκτήτης θα πληρώνει 6.000 ευρώ και εφόσον δεν έχει επιδοτηθεί τα πέντε τελευταία χρόνια από πουθενά από το κράτος και εφόσον το ακίνητο είναι ξενοίκιαστο στο Α21 στην εφορία για τα τρία τελευταία χρόνια και με δέσμευση να το ενοικιάσουν ανακαινισμένο για τα επόμενα τρία χρόνια. Αυτό, όπως καταλαβαίνετε, δεν επηρεάζει σε τίποτα την αγορά ενοικίων, η οποία έχει αυξηθεί τρομακτικά κατά 32% μέσα σε ένα χρόνο.

Πέμπτον, χωροταξική ένταξη κοινωνικής κατοικίας. Εδώ πια είναι πολύ επικίνδυνα τα πράγματα, κατά την άποψή μας, εισάγετε τον όρο «κοινωνική κατοικία», προσέξτε ο όρος «κοινωνική κατοικία» δηλοί τον τρόπο παραγωγής, δηλαδή το πώς παράγεται η κατοικία από τη χρήση γης, δεν αποτελεί διαφορετική χρήση γης. Λυπάμαι πάρα πολύ, αλλά ένα είναι το θέμα, κατοικία. Δεν υπάρχει χρήση γης κοινωνική κατοικία, είναι αντιεπιστημονικό, είναι εντελώς λάθος και θα σας πω ένα παράδειγμα. Δηλαδή, η χρήση γης δεν διαφοροποιείται ανάλογα με τον τρόπο παραγωγής του ακινήτου, του κτιρίου. Παράδειγμα, δεν είναι άλλη η χρήση γης για ένα ξενοδοχείο ιδιωτών, από τη χρήση γης για ένα ξενοδοχείο του ΕΟΤ. Μία είναι η χρήση γης, για τα ξενοδοχεία. Εδώ πώς γίνεται αυτό το κόλπο; Αυτό το κάνετε για να επιτρέψετε τη δόμηση κατοικίας παντού. Τροποποιείται, δηλαδή, το Προεδρικό διάταγμα του 59/2018 με νόμο για να αυξήσετε τον συντελεστή δόμησης εντοπισμένα σε εκτάσεις που θα βαφτίζονται κοινωνική κατοικία. Όσο για το σκάνδαλο να εκχωρείται αγροτική γη για χρήση κοινωνικής κατοικίας, υπενθυμίζουμε ότι η αγροτική χρήση επιτρέπει την κατοικία μόνο του καλλιεργητή ιδιοκτήτη του κτήματος. Είναι προφανές ότι το κάνετε για να προωθήσετε την ανέγερση από εργολάβους συγκροτημάτων κατοικιών σε εκτάσεις καλλιεργήσιμης γης που δεν επιτρέπεται. Επαναφέρετε έτσι τη δόμηση οικισμών μακριά από την πόλη για φτωχούς και ευάλωτους, η οποία έχει πανευρωπαϊκά καταργηθεί, εγκαταλειφθεί και θεωρείται ότι είναι μη αποδεκτή κοινωνικά, όλοι μαζί, δηλαδή, οι ευάλωτοι σε συγκροτήματα εκτός πόλης. Είναι τα γνωστά «Σαλέμ», όλα αυτά τα οποία σήμερα η Ευρώπη έχει εγκαταλείψει.

 Είμαστε υπέρ της στεγαστικής αποκατάστασης των πυρόπληκτων στο Μάτι. Προφανώς! Πέρασαν τριάμισι χρόνια για να φέρετε ένα σχέδιο αποκατάστασης των πυρόπληκτων τις μέρες ακριβώς που διεξάγεται η τραγική δίκη για τους για τα θύματα από την πυρκαγιά στο Μάτι. Φοβόμαστε ότι είσαστε πλήρως ανέτοιμοι και το κάνετε και αυτό για επικοινωνιακούς λόγους και είναι τραγωδία να το κάνετε για επικοινωνιακούς λόγους. Και σας ρωτώ απλά: Με βάση ποιο σχέδιο γίνεται η ανάθεση στο ΤΕΕ; Ποιο σχέδιο; Πολεοδομικό σχέδιο; Σχέδιο Πόλης κλπ., όταν σήμερα έχει αναπτυχθεί έχει αναρτηθεί ένα κομμάτι του σχεδίου και έχει χίλιες ενστάσεις οι οποίες είναι προς εκδίκαση. Εσείς με ποιο σχέδιο το φέρνετε αυτό;

 Δεύτερον. Τα σχέδια έχουν τελειώσει ή σε ποια φάση βρίσκονται;

Τρίτον. Πότε υπολογίζετε ότι θα αρχίσει η κατασκευή; Και πότε υπολογίζετε να αποπερατωθεί; Αλλά και πριν από αυτές τις πολύ ειδικές ερωτήσεις, δεν μου λέτε για πόσους μιλάμε δικαιούχους; Πόσους; Αριθμό! Αριθμό! Και για πόσα εκατομμύρια ευρώ μιλάμε;

 Αυτά όλα μας ενισχύουν τις ανησυχίες μας ότι είναι πάλι μια ιστορία που, όπως τριάμισι χρόνια τώρα δεν κάνατε απολύτως τίποτα για αυτή την υπόθεση, πάλι τώρα προεκλογικά το κάνετε ακριβώς για να δείξετε ενδιαφέρον. Και περιμένω, βεβαίως, τις απαντήσεις σας, όπως θα περιμένω και αύριο τις απαντήσεις του ΤΕΕ επί του θέματος αυτού τι έχει κάνει, κτλ..

Εμείς αντιπαραθέτουμε σε αυτό το νομοσχέδιο, πρώτον. Την άμεση κατάργηση του Πτωχευτικού Νόμου, του κυρίου Μητσοτάκη. Ρύθμιση του χρέους προς την εφορία και τα Ασφαλιστικά Ταμεία που δημιουργήθηκε από την έναρξη της πανδημίας με κούρεμα βασικής οφειλής και 120 δόσεις.

Δεύτερον. Μόνιμο ολιστικό πλαίσιο διαχείρισης του ιδιωτικού χρέους με λειτουργία αυτοματοποιημένης πλατφόρμας, η οποία θα ρυθμίζει το σύνολο του χρέους του πολίτη και θα παράγει ρυθμίσεις δεσμευτικές για τους πιστωτές- τράπεζες και funds - και δυνατότητα προσφυγής στο δικαστήριο από τον οφειλέτη σε περίπτωση που δεν τον καλύπτει η πρόταση ρύθμισης από την πλατφόρμα. Έτσι διατηρούνται τα στοιχεία του νόμου Κατσέλη - Σταθάκη, Προστασία της πρώτης κατοικίας για τα χαμηλά και μεσαία εισοδήματα. Έλεγχο της δραστηριότητας του AIRBNB. Προτείνουμε απαγόρευση δραστηριοτήτων AIRBNB στα νομικά πρόσωπα και εφαρμογή να επιτρέπεται η δραστηριότητά του σε φυσικά πρόσωπα, δηλαδή, σε όλους τους κατοίκους αυτής της χώρας για δύο έως τρία ακίνητα.

 Τρίτον. Δικαίωμα των νέων 24 έως 44 ετών σε προσιτή ενοικιαζόμενα στέγη.

 Προτείνουμε ειδική επιδότηση ενοικίου για νέους και νέα ζευγάρια από 24 έως 44 χρόνων. Αφορά 175.000 νοικοκυριά ή 400.000 άτομα. Διπλάσια επιδότηση από ότι ισχύει για το γενικό πληθυσμό, κυμαίνεται από 140 ευρώ το μήνα για μονοπρόσωπο νοικοκυριό έως 350 ευρώ το μήνα για ζευγάρι με δύο παιδιά. Το εισοδηματικό όριο αυξάνεται από 7.000 σε 10.000 και μονοπρόσωπο νοικοκυριό και από 17.500 σε 25.000 για ζευγάρια με δύο παιδιά.

 Και τέλος: Δημιουργία Τράπεζας Στέγης για ενοικίαση ή αγορά από τρεις περιπτώσεις. Πρώτον. Κενά, ανεκμετάλλευτα κτίρια του δημοσίου, των δήμων, της εκκλησίας και των Μη Κερδοσκοπικών Φορέων Κοινωφελούς Σκοπού. Κενά, εγκαταλελειμμένα κτίρια ιδιωτών σε διάφορους δήμους για αγορά ή για ενοικίαση. Κυρίως όμως, από κατοικίες και διαμερίσματα ιδιωτών που θα τις διαθέσουν στην Τράπεζα Στέγης και είναι εντάξει αυτά τα διαμερίσματα και σήμερα τα νοικιάζουν, προς ενοικίαση με μειωμένες τιμές για 3, 5 ή 8 χρόνια, χάρη σε ένα ελκυστικό πακέτο που θα τους δοθεί από το κράτος και περιλαμβάνει: φοροελαφρύνσεις, κατάργηση, δηλαδή, του φόρου ενοικίου και του ΕΝΦΙΑ, εξασφάλιση καταβολής ενοικίων 12 μήνες το χρόνο, δηλαδή, για τη δεύτερη περίπτωση των 5 ετών, 60 ενοίκια ή 20% λιγότερα από ότι θα έπαιρναν στην πιάτσα.

 Εξήντα ενοίκια, κανονικά. Ενεργειακή αναβάθμιση ακινήτου και ενεργειακό πιστοποιητικό. Ασφάλειας πυρός και νομική κάλυψη. Εγγύηση καλής κατάστασης και ανακαίνιση του ακινήτου, μετά τη λήξη της παραχώρησης και επιστροφή στον ιδιοκτήτη. Έτσι ελπίζουμε, ότι θα έχουμε πολύ γρήγορα 10.000 ακίνητα το πρώτο χρόνο, κόστους για το κράτος 200 εκατομμύρια ευρώ και θα μπορεί με αυτά να τα δίνει από μηδέν νοίκι στους ανθρώπους που είναι ευάλωτοι μέχρι 20% μείον, ανάλογα με τα εισοδηματικά τους κριτήρια. Θα πω αύριο και πώς θα διαχειριστούμε αυτά, με ποιο τρόπο και με ποιες πλατφόρμες θα διαχειριστούμε αυτά τα ακίνητα.

 **ΧΡΙΣΤΟΥΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε την κυρία Φωτίου.

 Τον λόγο έχει ο Ειδικός Αγορητής του Κινήματος Αλλαγής, κ. Μουλκιώτης.

 **ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά από 32 μήνες πλήρους αδράνειας και αδιαφορίας στο ζήτημα της στεγαστικής πολιτικής, τον Απρίλιο του 2022, κατόπιν της ολοκληρωμένης πρότασης της στεγαστικής πολιτικής, που κατέθεσε ο Πρόεδρος του ΠΑΣΟΚ, κ. Νίκος Ανδρουλάκης, η κυβέρνηση με δύο άρθρα στο νόμο 4.921, τα άρθρα 43 και 44, υποτίθεται ότι δρομολόγησε την αναβίωση αυτής της στεγαστικής πολιτικής. Φεύγοντας όμως, τότε, άμεσα και έμμεσα από το αδιαμφισβήτητο γεγονός, ότι στο Εθνικό Σχέδιο Ανάκαμψης και Ανθεκτικότητας, η μόνη πρόταση η οποία είχε συμπεριληφθεί σαν πρόγραμμα στεγαστικής πολιτικής, είναι η ολοκλήρωση του προγράμματος ανακαίνισης 100 διαμερισμάτων και αναφέρονται, 70 στον Δήμο της Αθήνας και 30 στο Δήμο της Θεσσαλονίκης, για 200 συνολικά δικαιούχους. Δεν υπάρχει καμία άλλη αναφορά σε αυτό το πρόγραμμα. Την ίδια ώρα που είναι γνωστό, ότι η Πορτογαλία κατασκευάζει 26.000 κοινωνικές κατοικίες, η Ισπανία 20.000 κατοικίες, η Ιταλία 10.000, μέσω αυτού του Ταμείου Ανάκαμψης, στο οποίο η Ελλάδα αναφέρεται μόνο στα 100 διαμερίσματα. Ακριβώς αυτή, η εντός εισαγωγικών «μελετημένη πρόβλεψη» της κυβέρνησης με πόρους από το ταμείο ανάκαμψης, ύψους ενάμισι εκατομμυρίου ευρώ, αποδεικνύει το ενδιαφέρον το οποίο έχει για την κοινωνική κατοικία, τους νέους και τις ευάλωτες ομάδες. Και αυτό το αναφέρω σε μία χώρα, που δέκα λόγοι ορίζουν την κατάστασή της για το θέμα αυτό.

Και ειδικότερα: Πρώτος λόγος. Είναι η πρώτη χώρα στην Ευρωπαϊκή Ένωση σε δαπάνες για την κατοικία. Δεύτερος λόγος, το αυξημένο κόστος στέγασης εξελίσσεται σε ένα από τα κορυφαία ζητήματα της ελληνικής κοινωνίας. Η έρευνα της Eurostat για το 2019 ανέφερε ότι το 62,1% των ενοικιαστών στη χώρα δαπανούσαν άνω του 50% του εισοδήματός τους για το κόστος της στέγασης. Το αντίστοιχο ποσοστό ενοικιαστών στη Ρουμανία ήταν 29,4%, στην Ισπανία 26,2%, στη Βουλγαρία 24,2%, στην Πορτογαλία 14,5%, στη Γερμανία 10%, στη Γαλλία 8,6% και στην Κύπρο μόλις 4,4%. Και αναφερόμαστε με στοιχεία της Eurostat. Σήμερα λοιπόν, μετά τη ραγδαία αύξηση των ενοικίων, κατανοούμε ότι αυτό το ποσοστό έχει αυξηθεί σίγουρα κατά τρόπο ραγδαίο.

Τρίτος λόγος. Με βάση τα στοιχεία της ΕΛΣΤΑΤ του 2019, η Ελλάδα έχει ένα από τα μεγαλύτερα ποσοστά νέων ανθρώπων ηλικίας 18 έως 34 ετών που μένουν μαζί με τους γονείς τους. Μάλιστα, αυτό το ποσοστό παραμένει αρκετά υψηλό, ιδιαίτερα στις ηλικίες 25 έως 34 ετών, αγγίζοντας σε ποσοστό, ακούσατε 67,2%. Το μεγαλύτερο ποσοστό στην Ευρώπη, μαζί με την Ιταλία, τέτοιο προνόμιο, τη στιγμή που σε άλλες χώρες της Ευρώπης περιορίζεται αισθητά και κάτι το οποίο σηματοδοτεί μια σημαντική αναβολή στην ομαλή στεγαστική πορεία των νέων ανθρώπων της χώρας μας. Τέταρτος λόγος. Αναφερόμαστε σε μία χώρα όπου το 48%των ενοικιαστών δυσκολεύονται, ή αδυνατούν να πληρώσουν το ενοίκιο τους.

 Πέμπτος λόγος. Η ανεξέλεγκτη τουριστικοποίηση των αστικών κέντρων έχει οδηγήσει σε μεγάλη αύξηση των ενοικίων. Είναι γνωστό, δεν έχει αμφισβητηθεί. Ειδικότερα, μάλιστα, η ραγδαία αύξηση και ανάπτυξη της βραχυχρόνιας μίσθωσης του Airbnb, οδηγεί αφενός στην αύξηση των ενοικίων και αφετέρου στη μείωση των διαθέσιμων κατοικιών για μακροχρόνια μίσθωση. Η κυβέρνηση τώρα επιλέγει να μην κάνει την παραμικρή ρύθμιση της βραχυχρόνιας μίσθωσης, υποτίθεται λόγω της αστάθειας του συγκεκριμένου τομέα της αγοράς; Όταν, όμως, κυρίες και κύριοι συνάδελφοι, δεν ελέγχεται μια βασική παράμετρος που έχει οδηγήσει τα ενοίκια στα ύψη, δεν μπορεί κανείς να ελπίζει στην αυτορρύθμιση της αγοράς ώστε τα ενοίκια να έρθουν σε επίπεδα που η κατοικία θα είναι προσιτή οικονομικά.

Έκτος λόγος. Το δημογραφικό ζήτημα, το οποίο ήταν και παραμένει ένα κορυφαίο πρόβλημα.

Έβδομος λόγος. Οι κοινωνικές ανισότητες καλπάζουν και ιδιαίτερα τώρα καλπάζουν λόγω και της ενεργειακής κρίσης, αλλά και της δεκαετούς οικονομικής περιπέτειας που διήλθε η χώρα.

Όγδοος λόγος. Αύξηση των ενοικίων σωρευτικά. Από το 2018 έως και σήμερα κυμαίνεται από 37,2% έως 42,1% εάν πρόκειται για κατοικίες κατάλληλες για οικογένεια. Υψηλότερες αυξήσεις των ζητούμενων μισθωμάτων καταγράφονται κυρίως σε ακίνητα μικρότερης επιφάνειας. Μάλιστα, πρόσφατη έρευνα ανέφερε ότι το ζητούμενο μίσθωμα φοιτητικής κατοικίας αυξήθηκε κατά 53% στην Αθήνα κατά το διάστημα 2017 - 2022, ενώ στην Πάτρα, που κατατάσσεται δεύτερη στη λίστα, αυξήθηκαν κατά 47% έως και 49%.

Ένατος λόγος. Οι κυβερνήσεις τόσο ΣΥΡΙΖΑ-ΑΝΕΛ όσο και τώρα η Ν.Δ. με τις τροπολογίες τις οποίες έχουν φέρει, ουσιαστικά κατάργησαν την προστασία της πρώτης κατοικίας όπως ήταν ο ν. 3869/2010 του ΠΑΣΟΚ που τις προστάτευε ουσιαστικά.

Δέκατος λόγος. Χιλιάδες φοιτητές δεν μπορούν να ξεκινήσουν ομαλά τη φοιτητική τους ζωή και υπάρχει τεράστιο πρόβλημα στις οικογένειες ή εγκαταλείπουν τα όνειρα τους - και έχουμε και τέτοια παραδείγματα και ιδιαίτερα στις περιφέρειες - να κάνουν τις σπουδές τις οποίες ονειρεύτηκαν λόγω αυτού του αυξημένου κόστους στέγασης, αλλά και της έλλειψης διαθέσιμων κατοικιών στα αστικά κέντρα και σε πόλεις που αποτελούν κύριους τουριστικούς προορισμούς. Διαβάζουμε και ακούμε για τους δημοσίους υπαλλήλους και ιδιαίτερα για τους εκπαιδευτικούς που πάνε σε τουριστικές περιοχές και βρίσκονται σε ουσιαστικό αδιέξοδο με τις ιδιαίτερα αυξημένες δαπάνες που απαιτούνται για τη μίσθωση στέγης.

Σε αυτή, λοιπόν, τη χώρα και με αυτή την κατάσταση, με αυτούς τους 10 λόγους που σας ανέφερα, κυρίες και κύριοι συνάδελφοι, θεωρώ ότι η κυβέρνηση ως στεγαστική πολιτική το μόνο που έχει «σχεδιάσει», πριν την παρέμβαση που είχε κάνει ο Πρόεδρος του ΠΑΣΟΚ, ήταν η ανακαίνιση των 100 διαμερισμάτων. Εάν έχει κάνει κάτι άλλο να μας το πει ο κύριος Υπουργός για να το γνωρίζουμε.

Οκτώ μήνες μετά την ψήφιση των άρθρων 43 και 44 του ν. 4021/2011, δεν γνωρίζουμε απολύτως τίποτα για την πρόοδο της κυβέρνησης σε σχέση με αυτά τα δύο άρθρα. Δεν ξέρουμε τι έγινε με την εκμετάλλευση των προσοδοφόρων ακινήτων της ΔΥΠΑ, τα οποία είχαν αναφερθεί ξανά. Σε τι στάδιο βρίσκεται η εκμετάλλευση; Σε τι στάδιο βρίσκεται ο νέος Κανονισμός για τη σύναψη μισθώσεων ειδικά για τα ακίνητα του πρώην ΟΑΕΔ που θεσμοθετήθηκαν τον Απρίλιο με το άρθρο 43 του ν. 4921 και, βεβαίως, να μάθουμε εάν αυτός ο περίφημος Κανονισμός έχει δημοσιευτεί ως σήμερα ή δεν έχει δημοσιευτεί. Δεν γνωρίζουμε τίποτα, επίσης, για την πρόοδο της ΔΥΠΑ για την απόκτηση ακινήτων και την προώθηση των συμπράξεων για την επίτευξη των σχετικών με τη στεγαστική συνδρομή, σκοπών αυτής της υπηρεσίας, σύμφωνα και με το άρθρο 44 του νόμου που προαναφέρθηκε.

Σήμερα, η κυβέρνηση εισηγείται ένα νομοσχέδιο με το οποίο ισχυρίζεται ότι επανεκκινεί τη στεγαστική πολιτική του κράτους και δίνει τη δυνατότητα σε χιλιάδες νέους και ευάλωτες ομάδες να αποκτήσουν τη δική τους στέγη. Από δηλώσεις του Υπουργού κ. Χατζηδάκη μαθαίνουμε ότι το πολυεπίπεδο στεγαστικό πρόγραμμα ύψους περίπου 1,8 δισ. ευρώ, που αφορά σε περισσότερους από 135.000 δικαιούχους, επικεντρώνεται στους νέους ώστε να μπορέσουν να αποκτήσουν πρόσβαση σε προσιτή και ποιοτική στέγη και προς αυτή την κατεύθυνση θα αξιοποιηθούν εθνικοί και ευρωπαϊκοί πόροι. Αυτή είναι η δήλωση που έχετε κάνει εσείς, κύριε Υπουργέ. Το ερώτημα είναι από πού προκύπτει αυτό το νούμερο 1,8 δισ. ευρώ και από πού προκύπτει ότι υπάρχουν 135.000 δικαιούχοι.

 Η Έκθεση του Γενικού Λογιστηρίου του Κράτους την οποία διαβάζουμε και την έχουμε και την ξέρετε και εσείς λέει ότι διατίθενται από τον κρατικό προϋπολογισμό 50 εκατομμύρια ευρώ για το Πρόγραμμα «Ανακαινίζω – Ενοικιάζω» και 23 εκατομμύρια ευρώ για το Πρόγραμμα «Κάλυψη» σύνολο μιλάμε για 73 εκατομμύρια ευρώ.

 Επίσης, λέει η Έκθεση του Γενικού Λογιστηρίου του Κράτους ότι διατίθενται από τον προϋπολογισμό της ΔΙΠΑ 375 εκατομμύρια ευρώ για το Πρόγραμμα «ΣΠΙΤΙ ΜΟΥ», καθώς και μία επιπλέον ενδεχόμενη δαπάνη για την κάλυψη του επιτοκίου επί του ποσού του δανείου που χορηγείται από πιστωτικά ιδρύματα σε περίπτωση που ο δανειολήπτης είτε είναι ή καθίσταται κατά τη διάρκεια του δανείου τρίτεκνος ή πολύτεκνος.

 Ως προς τους δικαιούχους δεν αναφέρεται πουθενά ο πιθανός αριθμός τους, αλλά με ένα πρόχειρο υπολογισμό τον οποίο κάνουμε σύμφωνα με αυτά τα δεδομένα, σε ό,τι αφορά στο Πρόγραμμα «ΣΠΙΤΙ ΜΟΥ» προκύπτει ότι οι δικαιούχοι δεν μπορεί να ξεπεράσουν τους 3.000 από τα στοιχεία και τους αριθμούς που φαίνονται.

 Δεν ξέρω γιατί υπάρχει το γέλιο του συνεργάτη σας, αλλά εμείς αυτά διαβάζουμε, αυτά λέμε. Ας μας εξηγηθεί, εν πάση περιπτώσει.

 Τώρα από πού και πότε θα αξιοποιήσει τα υπόλοιπα 1,35 δις ευρώ για να φτάσουμε το 1,8 δις ευρώ που ισχυρίζεστε, κύριε Υπουργέ, ότι θα διαθέσει η κυβέρνηση για το Στεγαστικό Πρόγραμμα, δεν ξέρουμε. Ας μας το πείτε σε κάθε περίπτωση.

 Πέραν τούτου, οκτώ μήνες μετά από την πρώτη, δήθεν, επανεκκίνηση της στεγαστικής πολιτικής η κυβέρνηση το καλύτερο που μπορούσε να φέρει είναι ένα νομοσχέδιο, κατά το λαϊκότερο, «αχταρμάς» στο οποίο περιλαμβάνει και τη σημαντικότατη δωρεά της Κύπρου για την αποκατάσταση των πυρόπληκτων στο Μάτι η οποία, μάλλον, κατά την κυβέρνηση, λογίζεται άσκηση στεγαστικής πολιτικής από την ίδια - δεν το ξέρω - και η οποία κυρώθηκε στις 4 Φλεβάρη του 2022.

Πρόκειται, λοιπόν, εν συνόλω, δεν θα μιλήσουμε για το Μάτι, για ένα πρόχειρο νομοσχέδιο με ένα ωραίο επικοινωνιακό περιτύλιγμα που στην πραγματικότητα τους περισσότερους νέους τους αποκλείει παρά τους περιλαμβάνει και είναι ξεκάθαρο ότι από την πίεση της πρωτοβουλίας του ΠΑΣΟΚ για τη στεγαστική πολιτική αναγκάστηκε να φέρει μετά από 40 μήνες διακυβέρνησης 36 άρθρα νομοσχέδιο που τα 13 άρθρα και το ένα άρθρο που είναι για τις εξοντωτικές διατάξεις αφορούν στη στεγαστική πολιτική. Αυτά τα άρθρα όχι μόνο λένε να δώσουμε λευκή επιταγή στην κυβέρνηση για την εφαρμογή τους, αλλά δεν συνιστούν σε καμία περίπτωση ολοκληρωμένη στεγαστική πολιτική και αποτελούν ένα προεκλογικό πυροτέχνημα καθαρά. Μέσα στο Δεκέμβρη μήνα γίνεται ορυμαγδός από καταθέσεις νομοσχεδίων και αποτελούν ένα προεκλογικό πυροτέχνημα για επικοινωνιακή παράλληλα εκμετάλλευση.

 Εμείς λέμε ότι είναι ένα Πρόγραμμα Real Estate και τίποτε άλλο που δεν βασίζεται στις αρχές των Προγραμμάτων που έχουν σχεδιαστεί δεκαετίες πριν στην Αυστρία ή τα τελευταία χρονιά στην Ισπανία, στη Γερμανία ή στην Πορτογαλία.

 Για εμάς για το ΠΑΣΟΚ το δικαίωμα στη στέγαση αποτελεί πρώτιστο κοινωνικό δικαίωμα και μόνο σαν τέτοιο το αντιμετωπίζουμε. Η μη αντιμετώπισή του δεν έχει μόνο ανυπολόγιστο κοινωνικό κόστος, αλλά και οικονομικό, αφού σύμφωνα με τη μελέτη του EUROFOUND η ανεπαρκής στέγαση κοστίζει στις οικονομίες της Ευρωπαϊκής Ένωσης 194 δις ευρώ ετησίως.

 Ακριβώς, επειδή το ζήτημα της στέγασης το αντιμετωπίζουμε σοβαρά και όχι με ημίμετρα, όπως η κυβέρνηση σήμερα, το ΠΑΣΟΚ πρωτοστάτησε και πρωτοπόρησε και επεξεργάστηκε, ήδη, από τον χειμώνα ολοκληρωμένη πρόταση για την αντιμετώπιση του μεγαλύτερου προβλήματος που υφίσταται για την πρόσβαση των νέων, των φοιτητών και των ευάλωτων οικογενειών στη φθηνή στέγη.

 Ειδικότερα τι λέμε και πώς αντιμετωπίζεται;

 Πρώτον, μέσω του Ταμείου Ανάκαμψης στα πρότυπα του πορτογαλικού προγράμματος έχουμε προτείνει να κατασκευαστούν χιλιάδες κατοικίες που θα διατίθενται με χαμηλό ενοίκιο σε νέους και οικογένειες και έτσι θα δημιουργηθεί σταδιακά ένα δημόσιο αποθεματικό των κοινωνικών κατοικιών.

Απαραίτητη προϋπόθεση ως προς αυτό είναι να υπάρξει και ένας φορέας ο οποίος να έχει μία σχέση με το όλο ζήτημα, ένας Οργανισμός Στεγαστικής Πολιτικής σαν μία δημόσια διοικητική δομή η οποία θα έχει και την ευθύνη εφαρμογής των αποφάσεων και αυτός ο Οργανισμός να απορροφήσει και τον φορέα απόκτησης και επαναμίσθωσης που προβλέπει ο νέος πτωχευτικός νόμος. Για να το ξεκαθαρίσουμε αυτά, έτσι κάνουμε προγραμματισμό και δουλειά για το αύριο.

Επίσης, παρέχοντας κίνητρα, όπως είναι οι φορολογικές ελαφρύνσεις, αλλά και η χρηματοδότηση του κόστους ανακαίνισης και ενεργειακής αναβάθμισης οι ιδιοκτήτες κενών κατοικιών να ενθαρρυνθούν και να δεσμευτούν να τις διαθέσουν στη συνέχεια για μακροχρόνια ενοικίαση σε προσιτές τιμές και όχι κάνουμε επιδοτήσεις για να γίνουν διαδικασίες Airbnb.

 Τρίτον, για το οξύ πρόβλημα της φοιτητικής στέγης προτείνεται να κατασκευαστούν νέες φοιτητικές εστίες.

 Τέταρτον, στη δέσμη άμεσων μέτρων πρέπει να περιλαμβάνονται η διεύρυνση της επιδότησης του ενοικίου με καθαρά κοινωνικά κριτήρια. Το πρόσθετο επίδομα σε κάθε φοιτητή που σπουδάζει σε πόλη κύριου τουριστικού προορισμού επαναφέρουμε και επαναλαμβάνουμε «κύριου φοιτητικού προορισμού», γιατί είναι κάποιες πολύ συγκεκριμένες που το κόστος είναι τεράστιο, είναι δυσβάσταχτο.

Επίσης, η επαναφορά της έκπτωσης του φόρου ενοικίου, για τα παιδιά τα οποία σπουδάζουν μακριά από τα σπίτια τους. Επιπλέον, κυρίες και κύριοι συνάδελφοι, απαιτείται και ένα νέο θεσμικό πλαίσιο, για τις βραχυχρόνιες μισθώσεις τύπου Air bnb, με σαφείς κανόνες, όχι ασαφείς κανόνες, όχι ασυδοσία, με όρια και περιορισμούς στα αστικά κέντρα, αλλά και στις ευκαιριακές επενδύσεις. Η περίφημη golden visa. Ευκαιριακές επενδύσεις, οι οποίες έχουν οδηγήσει τα μισθώματα στην απογείωση τους.

Η κυβέρνηση τώρα τριάμισι χρόνια κυβερνά τον τόπο. Δεν έχει κάνει τίποτα και με αυτό το νομοσχέδιο αποδεικνύει, ότι δεν θέλει να ασκήσει ουσιαστική στεγαστική πολιτική. Θέλει να ασκήσει στεγαστική πολιτική καθαρά real estate. Τίποτα άλλο. Και οι κορώνες του κυρίου Πρωθυπουργού περί στεγαστικής πολιτικής για τους νέους, είναι μια φούσκα επικοινωνιακή και τίποτε άλλο. Η κυβέρνηση με το νομοσχέδιο αυτό, το παρόν νομοσχέδιο, συνεχίζει την επιχειρηματική λογική real estate, την επιδοματική της πολιτική ακόμα και σε αυτό το μείζον θέμα. Επιδοματική πολιτική σε αυτό το μείζον θέμα της στέγασης, με το βλέμμα, βέβαια, στις εκλογές, οι οποίες σε λίγους μήνες είναι, αλλά και στην υφαρπαγή των ψήφων των πολιτών, που επιδιώκει να τους ξεγελάσει.

Στην πραγματικότητα, κατά την άποψή μας, με αυτό το νομοσχέδιο συνεχίζει να υπάρχει ένα τεράστιο κενό, τεράστιο κενό το κενό με κεφάλαιο, δημόσιας πολιτικής στον τομέα παροχής κοινωνικής στέγης. Στην πραγματικότητα, με αυτό το νομοσχέδιο αποδεικνύεται, ότι δεν έχει κατανοηθεί το μέγεθος της στεγαστικής κρίσης, που αποκτά χαρακτηριστικά βραδυφλεγούς βόμβας. Σαν να μη ζει σε αυτό τον τόπο. Τεράστιο το κενό και τεράστια η κρίση. Και αυτό εδώ, δεν αναφέρει απολύτως τίποτα. Αυτό το νομοσχέδιο στη πραγματικότητα, δεν είναι παρά μια δέσμη ημίμετρων, που δεν απαντούν στο πρόβλημα, ενώ απευθύνεται σε πολύ λιγότερους ανθρώπους, απ’ ότι ισχυρίζεται σήμερα όπως ισχυρίζεται.

Αυτά, λοιπόν, τα ημίμετρα, κύριε Πρόεδρε, δεν μπορούν ούτε άμεσα ούτε και βραχυπρόθεσμα να επιτύχουν την αναχαίτιση του κόστους στέγασης ή αν θέλετε και της ελάφρυνσης του οικογενειακού προϋπολογισμού. Δεν μπορούν να επιτύχουν, απολύτως, τίποτα. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε τον κ. Μουλκιώτη.

Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Ευχαριστώ πολύ, κύριε Πρόεδρε. Επειδή εμείς, κύριε Πρόεδρε, όπως και οι περισσότεροι εργαζόμενοι δεν τρώμε λωτούς, λέμε να τα πάρουμε τα πράγματα από την αρχή. Ήταν κάποτε που λέτε, όχι πολύ παλιά, μέχρι πριν δέκα χρόνια ένας οργανισμός, ο Οργανισμός Εργατικής Κατοικίας, ο οποίος μέσα σε ένα βράδυ, με ένα νόμο και ένα άρθρο, καταργήθηκε και ενσωματώθηκε σε έναν άλλο οργανισμό, τον Οργανισμό Απασχόλησης Εργατικού Δυναμικού. Ούτε αυτός υπάρχει πια. Έχει αντικατασταθεί από τη Δημόσια Υπηρεσία Απασχόλησης. Τα πρώτα, λοιπόν, τέσσερα χρόνια, κατά τα οποία ο Οργανισμός Εργατικής Κατοικίας ενσωματώθηκε στον ΟΑΕΔ, δεν αναπτύχθηκε καμία δραστηριότητα σχετικά με στεγαστικά προγράμματα. Μιλάω για το 2013, γιατί όλα αυτά που σας είπα έγιναν το 2012, το 2013, το 1014, το 2015 και το 2016.

Εύκολα καταλαβαίνουμε, τα μισά χρόνια ποιοι ήταν κυβέρνηση και τα άλλα ποιοι. Ενώ το έμψυχο δυναμικό του ΟΕΚ, του Οργανισμού Εργατικής Κατοικίας, στην ουσία ωθήθηκε από τις κυβερνήσεις να μετακινηθεί σε άλλες υπηρεσίες, με αποτέλεσμα να αποδυναμωθεί πλήρως. Έτσι, από τον ΟΕΚ, τον Οργανισμό Εργατικής Κατοικίας, ο οποίος πριν καταργηθεί διέθετε 800 εργαζόμενους, με αντικείμενο την μελέτη, την επίβλεψη και την κατασκευή των εργατικών κατοικιών, σήμερα έχουν μείνει μόνο μερικές δεκάδες εργαζόμενοι σε όλη την Ελλάδα, σκορπιοί μέσα στην ΔΥΠΑ, τον πρώην ΟΑΕΔ, δηλαδή, στην ουσία μην μπορώντας να κάνουν τίποτα από αυτά για τα οποία είχαν προσληφθεί.

Όμως, τα παράδοξα δεν σταματούν εδώ. Γιατί, ενώ οι κυβερνήσεις κατάργησαν το 2012 τον ΟΕΚ και λέω οι κυβερνήσεις - ευθύνονται και αυτές που τον κατάργησαν η Νέα Δημοκρατία και το ΠΑΣΟΚ, αλλά ευθύνεται και ο ΣΥΡΙΖΑ που δεν τον ανασύστησε και δέχτηκε εν τοις πράγμασι την κατάργησή του - συνέχισαν, λοιπόν, όλες οι κυβερνήσεις κύριε Πρόεδρε, μέχρι και το 2021 να εισπράττουν εισφορές από τους εργαζόμενους, υπέρ της στεγαστικής πολιτικής. Υπέρ ενός οργανισμού, δηλαδή, τον οποίον αυτοί είχαν καταργήσει.

Κάθε χρόνο, λοιπόν, μπαίνουν στα ταμεία του κράτους από αυτή τη διαδικασία, 380 εκατομμύρια ευρώ για τη στέγαση, χωρίς, όμως, να υπάρχει καμία στεγαστική πολιτική και χωρίς αυτά τα λεφτά να αποδίδονται στη ΔΥΠΑ. Εντωμεταξύ, η ΔΥΠΑ, εισπράττει τις δόσεις και από τα δάνεια που έχει χορηγήσει ο ΟΕΚ και εισπράττει και τόκους 11.000.000 ευρώ τον χρόνο υπολογίζονται, από την αποταμίευση των ποσών για τον ΟΕΚ και τον Οργανισμό Εργατικής Εστίας.

Τα ποσά, λοιπόν, αυτά, αν τα αθροίσει κανείς, αυτά τα ποσά που είχαν συσσωρευτεί από τα προηγούμενα χρόνια, φτάνουν τα 2,5 δισεκατομμύρια ευρώ και σχηματίζουν ένα ποσό, τεράστιο αποθεματικό, για την εφαρμογή των κοινωνικών πολιτικών, εν προκειμένω της στεγαστικής πολιτικής, θεωρητικά, γιατί τίποτα από αυτά που σας είπα, δεν έχει γίνει.

Παλαιότερος νόμος, μάλιστα, του 2013, υπαγόρευε την αυτοτέλεια αυτών των ποσών και τη διάθεσή τους, μόνο για τους συγκεκριμένους σκοπούς για τους οποίους και εισπράχθηκαν. Όμως, έρχεται ένας νόμος το 2022, ο φετινός, ο ν. 4921/2022 και πλέον, δίνει τη δυνατότητα - τον ψήφισε η σημερινή Κυβέρνηση - αυτά τα αποθεματικά, αυτά τα 2-2,5 δις ευρώ, να χρησιμοποιηθούν και σε αλλότριους σκοπούς - όλοι καταλαβαίνουμε - με μια απλή απόφαση του διοικητικού συμβουλίου.

Τώρα, αν αυτό που σας περιέγραψα, δεν είναι ο ορισμός του μηχανισμού της λεηλασίας των αποθεματικών και της περιουσίας των εργαζομένων, πείτε μου εσείς τι είναι. Ή μάλλον είναι κάτι χειρότερο. Είναι ο μηχανισμός λεηλασίας του κόπου, του ιδρώτα και του αίματος των εργαζομένων. Και έρχεται, σήμερα, λοιπόν, η Κυβέρνηση, να μας πουλήσει φύκια για μεταξωτές κορδέλες και να πουλήσει στο λαό ευαισθησία για την κοινωνική της στεγαστική πολιτική. Αν είναι δυνατόν.

Για να δούμε, όμως, ποια είναι η σημερινή κατάσταση, πολύ σύντομα, κάνοντας μια μικρή περιγραφή. Εκεί που έχουν φτάσει τα πράγματα σήμερα, ένας ενοικιαστής δαπανά- με βάση στοιχεία και έρευνες που έχουν γίνει - το 60% του μέσου μισθού, για τη στέγασή του, για το ενοίκιο, τη δόση και μια οικογένεια, σχεδόν, έναν ολόκληρο μισθό. Τα έξοδα στέγασης, σύμφωνα με την ΕΛΣΤΑΤ, αυξήθηκαν κατά 36%, σε σχέση με ένα χρόνο πριν, ενώ και τα ενοίκια έχουν αυξηθεί μέχρι και 35% στην Αττική και 25% στην υπόλοιπη χώρα.

Δεν πρέπει να αναρωτηθούμε τι είναι αυτό που εκτοξεύει τις τιμές και πώς διαμορφώνονται αυτές οι τιμές; Γιατί ανεβαίνουν τα σπίτια και μετατρέπεται η κατοικία από μια ανάγκη, βασική κοινωνική ανάγκη του ανθρώπου, σε πολυτέλεια; Και μάλιστα, στη χώρα μας, οδηγεί τους νέους που είναι από 18 μέχρι 34 χρόνων, σε ένα ποσοστό 70% περίπου από αυτούς, να εξακολουθούν 30άρηδες άνθρωποι, να μένουν με τους γονείς τους στο ίδιο σπίτι, ενώ ήταν 58% - 59% πριν από 10- 12 χρόνια, το 2008. Γιατί;

Γιατί πολύ απλά, η κατοικία είναι ένα - όπως και όλα τα υπόλοιπα - εμπόρευμα και όπως για κάθε εμπόρευμα, η τιμή μεταβάλλεται συνεχώς- δεν μένει σταθερή -και η άνοδος δεν αποτελεί κανένα έκτακτο φυσικό φαινόμενο, που προκύπτει τυχαία, αλλά είναι προϊόν της φυσιολογικής λειτουργίας αυτού του συστήματος, που ονομάζεται καπιταλισμός, κεφαλαιοκρατική συγκρότηση, όπως θέλετε πείτε το. Και όταν, μάλιστα, μια καπιταλιστική οικονομία περνάει στη φάση υψηλών ρυθμών ανάπτυξης, τότε πυροδοτείται η ζήτηση σε σχέση με την προσφορά κι αυτό σημαίνει ότι ανεβαίνουν και οι τιμές.

Και εδώ οι κρατικές επιδοτήσεις, στα πλαίσια της καπιταλιστικής αγοράς - γιατί υπάρχουν και τέτοιες, όπως εδώ - όχι μόνο δεν ρίχνουν τις τιμές, εν προκειμένω στα σπίτια, αλλά συμβάλλουν στη διατήρηση και στην άνοδο των τιμών, να ανέβουν ακόμα περισσότερο.

 Βεβαίως αυτό ακριβώς κάνει, αυτό ακριβώς γίνεται και θα γίνει ακόμα περισσότερο και με την διοχέτευση τρισεκατομμυρίων ευρώ - μιλάω σε παγκόσμιο επίπεδο - μέσω δανείων και άλλων κρατικών πακέτων στήριξης, όπως χαρακτηριστικά είναι αυτό που έχει αποφασίσει η Ευρωπαϊκή Ένωση για το Ταμείο Ανάκαμψης.

Την άνοδο των τιμών την πυροδοτεί και κάτι ακόμα. Η λεγόμενη «πράσινη» μετάβαση στις Ηνωμένες Πολιτείες και στην Ευρωπαϊκή Ένωση. Γιατί, οι παλιές κατοικίες οι οποίες αναβαθμίζονται ενεργειακά, όπως και οι νέες κατασκευές, με τα λεγόμενα πράσινα υλικά, στην πραγματικότητα μετατρέπονται σε πανάκριβα πράσινα εμπορεύματα, τα οποία είναι υποχρεωμένος ο λαϊκός καταναλωτής, αν μπορεί και όσο μπορεί, να τα πληρώσει πανάκριβα για να τα χαρεί. Αφήστε το «καρτέλ» των ομίλων των δομικών υλικών που αυξάνει τις τιμές στα προϊόντα και αυτό έχει επίπτωση βεβαίως και στις τιμές των ακινήτων.

Επίσης, η λεγόμενη στεγαστική κρίση. Δεν θα τσακωθούμε τώρα για τους όρους. Εντείνεται και από την επίσημη κρατική πολιτική προσέλκυσης εγχώριων και ξένων κεφαλαίων για τη μετατροπή της χώρας. Είναι ένα από τα βασικά προτάγματα όλων των αστικών κομμάτων και ιδιαίτερα της Αττικής σε διεθνή προορισμό για υψηλού επιπέδου τουρισμό. Αυτό δεν ανεβάζει τις τιμές; Ανεβάζει τις τιμές στις κατοικίες. Αφήστε που αυτός ακριβώς ο σχεδιασμός για την τουριστική ανάπτυξη, για την μονοκαλλιέργεια του τουρισμού σε νέες επενδύσεις, μέσω του Real Estate, αλλά και με το Airbnb - τις βραχυχρόνιες μισθώσεις δηλαδή - και τη δραστηριοποίηση ξανά των κατασκευαστικών ομίλων που έχουν ξεκινήσει σιγά σιγά στις μεγάλες πόλεις, στο πλαίσιο των αναπλάσεων. Παραδείγματος χάρη, στο κέντρο της Αθήνας δεν μπορεί να κρυφτεί αυτό. Όπως και στο παράκτιο μέτωπο. Στα πλαίσια της λεγόμενης τουριστικής ανάπτυξης, όχι της ικανοποίησης της κοινωνικής ανάγκης που έχει ένας άνθρωπος ή μια λαϊκή οικογένεια να κάτσει σε ένα σπίτι της προκοπής. Έτσι όπως πρέπει να είναι να ζει ένας άνθρωπος σήμερα το 2022.

Τα προγράμματα αυτά, τα οποία φέρνει σήμερα η Κυβέρνηση με κάτι βαρύγδουπους τίτλους «το σπίτι μου» κ.λπ. αποτελούν ένα ακόμα «μνημόσυνο με ξένα κόλλυβα» στην πραγματικότητα για το δικαίωμα του λαού στη στέγη. Αξιοποιεί η Κυβέρνηση τις εισφορές των εργαζομένων. Το αποθεματικό που έχει μείνει από αυτά τα δυόμισι δισ.. Πήγε στο ενάμισι δισ.; Ας μας απαντήσει ο Υπουργός του κατηργημένου πια Οργανισμού Εργατικής Κατοικίας. Τα κατασκευαστικά αυτά προγράμματα πρόκειται μάλιστα να υλοποιηθούν μέσω παραχώρησης των οικοπέδων του πρώην Οργανισμού Εργατικής Κατοικίας σε ΣΔΙΤ. Δηλαδή, συμπράξεις του κράτους με τους κατασκευαστικός ομίλους. Είναι η λεγόμενη κοινωνική αντιπαροχή. Από πού προκύπτει η λέξη «κοινωνική» όταν το κράτος θα έχει δοσοληψίες με τους εργολάβους; Δεν ξέρω πώς προκύπτει η λέξη «κοινωνική». Τους πόρους βεβαίως αυτής της όποιας κρατικής στήριξης, θα τις πληρώσει πάλι ο ίδιος ο λαός μέσα από την κρατική φορολογία. Και είναι γνωστό ότι το 95% της φορολογίας πληρώνεται από τα λαϊκά εισοδήματα. Δεν πληρώνεται από τους επιχειρηματικούς ομίλους και το κεφάλαιο. Να θυμίσω μάλιστα εδώ ότι οι εφοπλιστές έχουν εθελοντική φορολογία. Ποιος δεν θα ήθελε σ’ αυτή τη χώρα να έχει εθελοντική φορολογία; Δεν θα σας άρεσε να έχετε και εσείς εθελοντική φορολογία; Οι εφοπλιστές την έχουν και με τη Νέα Δημοκρατία και με τον ΣΥΡΙΖΑ.

Ο δανειολήπτης δεσμεύεται να ξανά πληρώσει την αγορά κατοικίας εκτός από φορολογούμενος και ως χρήστης, εφόσον στους όρους δανειοδότησης περιλαμβάνεται και η συμμετοχή σε προγράμματα ενεργειακής αναβάθμισης. Είναι υποχρεωτικά αυτά τα προγράμματα.

Βεβαίως, η μερίδα του λέοντος των επιδοτήσεων θα κατευθυνθεί στην ενίσχυση των επιχειρηματικών και κατασκευαστικών ομίλων του Real Estate, οι οποίοι διαχειρίζονται ακίνητα μέσα από την ενοικίαση, την πώληση, τις τράπεζες, που θα μεγαλώσουν μια νέα γενιά στεγαστικών, επισκευαστικών και «πράσινων» δανείων ενεργειακής αναβάθμισης. Όλο αυτό βεβαίως θα έρθει να αποτελέσει την καύσιμη ύλη για την άνοδο της κερδοφορίας των κατασκευαστικών ομίλων, της βιομηχανίας των δομικών υλικών και των τραπεζών. Όλοι αυτοί θα κερδίσουν.

Οι εργαζόμενοι, ακόμη και μετά την υλοποίηση αυτών των στεγαστικών προγραμμάτων της όποιας Κυβέρνησης, γιατί οι κυβερνήσεις εναλλάσσονται, αλλά αυτά παραμένουν, θα εξακολουθούν να είναι «ενοικιαστές», στην πραγματικότητα, στο ίδιο τους το σπίτι ή το χειρότερο, «όμηροι» στους πλειστηριασμούς, οι οποίοι, βεβαίως, αναβαθμίστηκαν μετά τον νόμο του ΣΥΡΙΖΑ, είναι πια ηλεκτρονικοί, έχουμε εκσυγχρονιστεί. Γιατί οι πλειστηριασμοί, βεβαίως, έχουν σχέση και με το «στράγγισμα» του εισοδήματος, αφού πάρα πολλοί άνθρωποι, πολλές οικογένειες δεν μπορούν να πληρώσουν τις δόσεις τους. Εν κατακλείδι, ούτε η Κυβέρνηση, ούτε, βεβαίως, και τα υπόλοιπα αστικά κόμματα θέλουν, αλλά ούτε και μπορούν, κατά την άποψή μας, να αντιμετωπίσουν τα αίτια της στεγαστικής κρίσης, που είναι η ίδια η καπιταλιστική ιδιοκτησία και η αγορά του εμπορεύματος που λέγεται στέγη.

Συνοψίζοντας, είναι ένα βασικό ερώτημα, για το οποίο θεωρούμε ότι μεταφέρουμε και τη φωνή εκατομμυρίων εργαζομένων, γιατί είναι ο ιδρώτας και ο κόπος τους και το αίμα τους όπως είπαμε, τι έχουν γίνει άραγε αυτές οι κρατήσεις των εργαζομένων στον Οργανισμό Εργατικής Κατοικίας μέχρι σήμερα; Τι έχουν γίνει και τι σκοπεύει η Κυβέρνηση να κάνει με αυτά τα εκατομμύρια, με τον ιδρώτα του λαού; Έτσι όπως είναι αυτό το νομοσχέδιο, τα ζητήματα τα οποία προκύπτουν, αυτό που καταλαβαίνουμε εμείς, είναι ότι είναι ο οριστικός «ενταφιασμός» για την οποιαδήποτε ανασύσταση, επαναφορά, ανασυγκρότηση, ενός οργανισμού, όπως ο Οργανισμός Εργατικής Κατοικίας, μαζί με τον Οργανισμό Εργατικής Εστίας, γιατί ήταν παρεμφερείς οργανισμοί. Ένας οργανισμός οποίος θα είχε, βεβαίως, την ευθύνη για τη στέγαση και το κατασκευαστικό έργο και δίνεται στην ουσία ένα πολύ καλό, πολύ μεγάλο «φιλέτο» σε εργολάβους και σε τράπεζες, με δανεισμούς να αναλάβουν κτίρια και να τα εκμεταλλευτούν.

Κλείνοντας, σε ό,τι αφορά στο τμήμα εκείνο του νομοσχεδίου, το οποίο αποτελείται από τρία-τέσσερα διαφορετικά τμήματα, υπάρχει και ένα κομμάτι στο νομοσχέδιο που αφορά στην περιοχή του Ματιού, στο οποίο το νομοσχέδιο υλοποιεί το σχέδιο στο πλαίσιο της εταιρείας εκκίνησης «Μάτι Ξανά Α.Ε.», το οποίο, βεβαίως, το Κ.Κ.Ε. το είχε καταψηφίσει τότε επειδή αυτό το σχέδιο, το σχέδιο «Μάτι Ξανά Α.Ε.» δεν εξασφαλίζει, εν τέλει, τις απαραίτητες υποδομές για την αντιμετώπιση των πυρκαγιών, γιατί από αυτό πρέπει να ξεκινήσουμε. Σε μια πυρόπληκτη περιοχή πρέπει να εξασφαλίσεις ότι θα είναι ασφαλής από μια επόμενη πυρκαγιά.

Τα μέτρα αντιπλημμυρικής προστασίας τα θεωρούμε και είναι ανεπαρκή. «Μπαλώματα» γίνονται, στην πραγματικότητα, δεν προβλέπονται ελεύθεροι χώροι και, βεβαίως, όλο αυτό υπαγορεύεται από αυτό που είπα και στην αρχή για την περιοχή της Ανατολικής Αττικής, όπου υπάρχουν, βεβαίως, πολύ μεγάλα επιχειρηματικά σχέδια, για να αναπτυχθεί η περιοχή όχι με βάση τις κοινωνικές ανάγκες για πρώτη κατοικία, αλλά και για δεύτερη κατοικία. Γιατί εμείς την αναψυχή της λαϊκής οικογένειας δεν τη θεωρούμε πολυτέλεια. Μια λαϊκή οικογένεια θα πρέπει να έχει τη δυνατότητα να ξεκουράζεται, να πάει και διακοπές, να έχει το σπιτάκι της, να πάει να ησυχάσει για ένα διάστημα. Η Ανατολική Αττικής προορίζεται για έναν ακόμα πόλο τουριστικής ανάπτυξης στην Αττική και στην Κεντρική Ελλάδα.

Επιφυλασσόμαστε, κύριε Πρόεδρε για την ψήφο μας επί της αρχής, γιατί αυτό συζητάμε σήμερα. Θα είμαστε πιο αναλυτικοί και πιο συγκεκριμένοι. Θα τεκμηριώσουμε όλα αυτά που είπαμε – δεν είναι δύσκολο – με βάση τα άρθρα που υπάρχουν στο νομοσχέδιο στην αυριανή και μεθαυριανή τοποθέτηση. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες είναι οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Θα ανακοινώσουμε τους φορείς που έχουν ζητήσει παρέμβαση. Είναι 18. Είναι η Ομοσπονδία Υπαλλήλων ΟΑΕΔ, ο Πανελλήνιος Σύλλογος Υπαλλήλων ΟΑΕΔ, ο Σύλλογος Ελλήνων Πολεοδόμων Χωροτακτών, ΣΕΠΟΧ, η ΓΣΕΕ, η Αδέσμευτη Φωνή Υπαλλήλων ΟΑΕΔ, το Ελληνικό Δίκτυο για τη Στέγη και την Κατοικία, η ΕΣΑμεΑ, η Ομοσπονδία Πολυμελών Οικογενειών με Τρία Τέκνα, η Ομοσπονδία Οικοδόμων, ΠΟΜΕΝΣ, το Τεχνικό Επιμελητήριο Ελλάδος, η ΠΟΜΙΔΑ, η Ελληνική Ένωση Τραπεζών, η Ελληνική Αναπτυξιακή Τράπεζα, το Εθνικό Συμβούλιο Νεολαίας, ΔΥΠΑ, η Ένωση Πυρόπληκτων Ανατολικής Αττικής και η Πανελλήνια Ομοσπονδία Στρατιωτικών, η ΠΟΕΣ.

Τον λόγο έχει ο κύριος Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Να φωνάξουμε όποιους θέλετε, αλλά, προσπαθώ να θυμηθώ έχουμε κάποια διάταξη για τους στρατιωτικούς, αν δεν έχουμε τι θα συζητήσουμε;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητή του Κινήματος Αλλαγής):** Κύριε Υπουργέ, θέλουν να έρθουν.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Θέλουν να έρθουν και οι αυτοκινητιστές, και οι νοσοκόμοι.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητή του Κινήματος Αλλαγής):** Το ζήτησαν, αν εσείς κρίνετε να τους απορρίψετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Είναι ο Κανονισμός, κύριε Πρόεδρε, διότι συζητάμε για άλλα θέματα. Καλείτε-και καλά κάνετε-3,4 Σωματεία από τον ΟΑΕΔ που εν πάση περιπτώσει επικαλύπτονται. Το ξεπερνάω, δεν το συζητώ είναι θέμα της Βουλής, αλλά τίθεται και ένα θέμα Κανονισμού. Να καλέσουμε έναν Σύλλογο για τον οποίον δεν υπάρχει καμία διάταξη, να καλέσουμε και καμιά εικοσαριά ακόμα.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητή του Κινήματος Αλλαγής):** Ζήτησαν γιατί έχουν θέματα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ζήτησαν να με δουν. Νομικός δεν είστε; Που το λέει ο Κανονισμός ότι καλούμε όποιον να είναι;

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητή του Κινήματος Αλλαγής):** Αυτό είναι το θέμα, κύριε Υπουργέ; Αν νομίζετε ή αν κρίνετε εσείς ότι επειδή το θέμα δεν αφορά αυτούς τους ανθρώπους, να τους αποκλείσετε. Έχετε την ευθύνη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Είχαμε ασφαλιστικά που τους αφορούσαν και εκλήθησαν. Τώρα δεν έχουμε εδώ.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητή του Κινήματος Αλλαγής):** Εμείς επιμένουμε επειδή το ζήτησαν να προσκληθούν, κύριε Πρόεδρε. Θα συνεισφέρουν στα θέματα της στεγαστικής πολιτικής.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Κυρία Φωτίου τι λέτε;

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Εγώ είπα ότι δεν χαλάει η οικονομία της συζήτησης, γιατί πείθομαι από την επιχειρηματολογία του συναδέλφου κύριου Μουλκιώτη. Δεν είναι τίποτα που θα μας ανατρέψει, ούτε θα γελοιοποιήσει την Βουλή να εμφανιστούν οι στρατιωτικοί εδώ και να θέσουν αυτό το πρόβλημα, σε σχέση με τη στέγη φαντάζομαι για τους νέους στρατιωτικούς φαντάζομαι, το πρόβλημα που έχουν. Είναι προφανές δεν είναι;

**ΜΑΡΙΑ-ΑΛΕΞΑΝΔΡΑ ΚΕΦΑΛΑ (Εισηγήτρια της Πλειοψηφίας):** Να καλέσουμε και τον Ιατρικό Σύλλογο να μιλήσει για τη στέγη στους νέους γιατρούς που πηγαίνουν στα νησιά και δεν έχουν που να μείνουν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ο κύριος Υπουργός επικαλείται τον Κανονισμό, οπότε μάλλον δεν μπορούμε να τους καλέσουμε.

Τον λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Έχουμε καταθέσει και γραπτώς τους φορείς που θέλουμε να καλέσουμε, είναι η ΕΣΑμεΑ, η Ομοσπονδία Πολυμελών Οικογενειών με τρία τέκνα Ελλάδας και την Ενωτική Πρωτοβουλία κατά των Πλειστηριασμών συν, Το Ελληνικό Δίκτυο για το Δικαίωμα στη Στέγη και την Κατοικία. Κύριε Πρόεδρε, δεν ήμουν εδώ και Κύριε Υπουργέ, γιατί ήμουν στην Ολομέλεια.

Κύριε πρόεδρε, κυρίες και κύριοι συνάδελφοι, κύριε Υπουργέ, το νομοσχέδιο του Υπουργείου Εργασίας που κατατίθεται, αφορά σε ένα από τα πιο κρίσιμα ζητήματα ουσιαστικά που αντιμετωπίζει η ελληνική κοινωνία τα τελευταία χρόνια.

 Ειδικά, όμως, από το 3Ο Μνημόνιο της κυβέρνησης ΣΥΡΙΖΑ μέχρι και σήμερα, τη «Στεγαστική Πολιτική».

 Ακόμα περισσότερο αφορά στη γενιά των νέων ανθρώπων, 25 έως 39 ετών που έχουν βιώσει στο πετσί τους την οικονομική και εργασιακή επισφάλεια, καθώς και την μετανάστευση, για καλύτερες συνθήκες διαβίωσης, την απαξίωση, με χαρακτηρισμούς όπως «Οι νέοι είναι τεμπέληδες».

Σε αυτό το κοινωνικό νομοσχέδιο, λοιπόν, δεν επιχειρείται καμία προσπάθεια στήριξης προς τους νέους. Αντ’ αυτού γίνεται σαφές πως και η «Στεγαστική Πολιτική» αφήνεται στο έλεος της αγοράς.

Με το άρθρο 2 ορίζεται η έννοια της κοινωνικής αντιπαροχής, η οποία αποτελεί μια νέα μορφή σύμπραξης, μεταξύ του δημοσίου και του ιδιωτικού τομέα, με ειδικό αντικείμενο την οικοδόμηση αδόμητων ακινήτων που ανήκουν σε φορείς της Γενικής Κυβέρνησης, χωρίς κόστος για τον φορέα, και τη διάθεση των οριζόντιων ιδιοκτησιών που θα ανεγερθούν, με ελεγχόμενο μίσθωμα. Αν πράγματι το μίσθωμα αποδειχθεί ελεγχόμενο, από τη στιγμή που το κόστος θα βαρύνει τον ιδιώτη, η απόδοση της επένδυσής του πώς θα εξασφαλιστεί; Από κονδύλια του Κρατικού Προϋπολογισμού; Είναι γνωστό ότι η επιχειρηματική δραστηριότητα αναλαμβάνεται με στόχο το κέρδος. Μάλιστα, οι κατασκευαστικές εταιρείες δεν ενδιαφέρονται μόνο για το κέρδος, αλλά και για την μεγιστοποίηση από την επιλογή χαμηλής ποιότητας υλικών κατασκευής και απουσίας συντήρησης, μιας και είναι πάγια τακτική να αντιγράφετε τα κακώς κείμενα άλλων χωρών της Ευρωπαϊκής Ένωσης και θα σας πω για το παράδειγμα της Ολλανδίας, όπως ενδεχομένως, κύριε Υπουργέ, θα γνωρίζετε, τα πανεπιστήμια της Ολλανδίας δεν διαθέτουν φοιτητικές εστίες, αλλά συγκεκριμένες εταιρείες, εκεί, είναι υπεύθυνες για την ανέγερση κτιρίων που λειτουργούν σαν εστίες.

 Σε ένα συγκρότημα φοιτητικών κατοικιών, στο Άμστερνταμ, πέρυσι, η οροφή του συγκροτήματος παρασύρθηκε από δυνατούς ανέμους, κατά τη διάρκεια καταιγίδας, με αποτέλεσμα οι φοιτητές να μείνουν χωρίς στέγη, χωρίς σαφές χρονοδιάγραμμα για την επισκευή του κτιρίου και με την υποχρέωση να συνεχίζουν να καταβάλλουν το μηνιαίο μίσθωμα και δεν είχαν στέγη και έπρεπε να πληρώνουν. Εδώ έρχεται η σύνδεση με το παρόν νομοσχέδιο. Οι ιδιωτικές εταιρείες που έχουν αυτά τα κτίρια έχουν επίσης και κτίρια που λειτουργούν ως κοινωνικές κατοικίες. Όλα αυτά τα κτίρια έχουν κοινά χαρακτηριστικά. Ναι μεν έχουν χαμηλότερο μηνιαίο μίσθωμα, αλλά παράλληλα είναι κατασκευές χαμηλής ποιότητας, παντελούς έλλειψης συντήρησης, ειδικά στους κοινόχρηστους χώρους των κτιρίων. Δίνεται, λοιπόν, η δυνατότητα στους αναδόχους να κατασκευάσουν κτίρια, προς ενοικίαση, σε νέους ανθρώπους, καθώς και μεγιστοποίηση του κέρδους για τις εταιρείες και αμφιβόλου ποιότητας στέγης, για τους ανθρώπους. Τελικά πιο νεοφιλελεύθερη ρύθμιση δεν πιστεύω ότι θα μπορούσατε να προωθήσετε.

 Στη συνέχεια και στο άρθρο 3, με όρους ατομικών δικαιωμάτων, είναι προβληματική η μη ένταξη στις προβλέψεις των εντάξεων, τα ζευγάρια που δεν έχουν κανένα νομικό δεσμό. Παράλληλα, είναι αρκετά σαφής η δεύτερη πρόβλεψη περί μη κατάλληλου ακινήτου και αυτό πώς ορίζεται; Στο άρθρο 4, με βάση τους όρους συναλλαγής, για ένα ζευγάρι που λαμβάνει δάνειο 150.000 ευρώ, με τη μέγιστη προβλεπόμενη διάρκεια αποπληρωμής, δηλαδή, τα 30 έτη. Η μία δόση, κύριε Υπουργέ, υπολογίζεται στα 500 ευρώ. Υπό άλλες συνθήκες, θα έλεγε κανείς ότι πρόκειται για ένα βιώσιμο πάγιο έξοδο, τα 500 ευρώ το μήνα, αλλά εν προκειμένω η Κυβέρνηση δείχνει να αγνοεί τη συνθήκη του Πληθωρισμού ή να την θεωρεί παροδική, ενώ οι πάντες και ειδικά οι σχετικοί επιστήμονες, ακόμα και καθόλα συστημικών θεσμών, μας πληροφορούν για το νέο περιβάλλον ύφεσης.

Στο ίδιο άρθρο είναι προβληματική η απουσία πληροφοριών, για τη συμμετοχή των πιστωτικών ιδρυμάτων της χώρας, στη χρηματοδότηση των δανειακών προγραμμάτων από τη στιγμή που αυτά θα καταβάλουν το 25% και αυτό πραγματικά θα ήθελα μια διευκρίνιση, γιατί νομίζω ότι λέτε, κύριε Υπουργέ, «έως 25%». Ας πούμε, αν ένα ζευγάρι έχει τρία παιδιά, κύριε Υπουργέ, από 25 έως 39 ετών και διαθέτει το 10% μπορεί να κάνει την αίτηση για να πάρει αυτό το δάνειο; Αυτό θα ήθελα να μας το διευκρινίσετε.

Πάρα πολλοί ρωτάνε «Θα αφορά στην κάθε περιοχή που μένει ο εκάστοτε νέος;». Αυτά είναι σημαντικά ζητήματα, τα οποία και εγώ προσωπικά δεν μπορώ, διαβάζοντας το νομοσχέδιο να απαντήσω, αλλά νομίζω ότι είστε αρμόδιος για να το κάνετε.

Με το άρθρο 5, αναφέρθηκα και προηγουμένως, ωστόσο χρειάζεται μια περαιτέρω αναφορά. Η παράγραφος 2 αναφέρει πως το ποσοστό των οριζόντιων ιδιοκτησιών που εκμισθώνονται προς δικαιούχους αντιστοιχεί σε ποσοστό μεταξύ 30% και 60% του συνόλου της συνιδιοκτησίας. Το υπόλοιπο ποσοστό οριζόντιων ιδιοκτησιών θα τίθεται προς πώληση ή ενοικίαση και αν ναι, θα είναι και εκεί ελεγχόμενο;

Η γενική εικόνα φανερώνεται στην αναφορά του νομοσχεδίου στο ελεγχόμενο ενοίκιο, που παραπέμπει περισσότερο στην καλή πίστη και στην διακριτική ευχέρεια των αναδόχων, παρά στον πραγματικό έλεγχο των ενοικίων, ειδικά όμως εδώ στην Αθήνα συμβαίνει το αδιαχώρητο, αντί για οριζόντιο κρατικό έλεγχο σε πλατφόρμες και τακτικές βραχυχρόνιας μίσθωσης, αλλά και με θέσπιση πλαφόν ενοικίου ανά περιοχή -μην τρελαθούμε, δεν είναι το ίδιο το Κολωνάκι και το ίδιο τα Λιόσια, να έχουν την ίδια τιμή ενοικίου- τα τετραγωνικά, το έτος δόμησης, μιλάμε ουσιαστικά για εταιρική ευθύνη των κατασκευαστών, για ένα λογικό ενοίκιο.

Στο άρθρο 9 φαινομενικά είναι προς τη σωστή κατεύθυνση η πρόθεση αναβάθμισης των παρουσών κατοικιών, ο συνδυασμός δηλαδή του κριτήριου του ετήσιου εισοδήματος και της προβλεπόμενης επιδότησης πρακτικά αφήνει πολύ μικρά περιθώρια ανάληψης σχετικής πρωτοβουλίας.

Στο άρθρο 10 που προβλέπονται ειδικές κατηγορίες για χρήση γης, είναι προβληματική η συμπερίληψη στην ίδια κατηγορία πολυκαταστημάτων, εμπορικών καταστημάτων, καζίνο από την μία και σχολείων και κατασκηνώσεων από την άλλη. Το πολεοδομικό και οικιστικό τοπίο καθιστά την αναβάθμιση των δεύτερων ως προτεραιότητα.

Με τα άρθρα 13 και 19 ρυθμίζονται οι διαδικασίες και οι όροι αποκατάστασης των καταστροφικών ζημιών στο Μάτι Αττικής. Πρόκειται για μια επιβεβλημένη ενέργεια από την πλευρά της Πολιτείας.

Στο άρθρο 18, η υποχρέωση απόδειξης περί πρώτης κατοικίας ενώ αποτελεί ζητούμενο για λόγους ασφαλείας, αντιστρέφει την αλληλουχία που παράγει ασφαλείς και βιώσιμες γειτονιές. Πρώτα, η Πολιτεία οφείλει να ρυθμίσει οικιστικά και πολεοδομικά με τέτοιο τρόπο μια οικιστική ζώνη, ώστε να συντρέχουν όλες οι προϋποθέσεις ασφαλείας και έπειτα να απαιτήσει από δικαιούχους προγραμμάτων να αποδείξουν ότι αυτή αποτελεί την κύρια κατοικία τους.

Τα παραπάνω άρθρα αποτελούν τη ραχοκοκαλιά του νομοσχεδίου του Υπουργείου Εργασίας. Οφείλουμε να διαχωρίσουμε τη θέση μας γιατί η στεγαστική πολιτική υπέρ εκείνων που αναζητούν στέγη δεν γίνεται σε νεοφιλελεύθερα πλαίσια. Απαιτούνται κοινωνικές αλλαγές, συγκρούσεις με τους μεγαλοκατασκευαστές, που θα κερδοφορούν εις βάρος των νέων και τολμηρές αποφάσεις, σε σχέση με το παρόν στεγαστικό περιβάλλον στη χώρα.

Κύριε Υπουργέ, σας ξαναρωτώ, θέλω να διευκρινιστεί αυτό από εσάς, πείτε μας ακριβώς, αν κάποιος είναι τρίτεκνος, πολύτεκνος, μονογονεϊκή οικογένεια, δεν διαθέτει το 25% που χρειάζεται ή είναι έως 25%, αν δεν το καταλάβαμε καλά, είναι που θα πρέπει να έχει κάποιος για να αιτηθεί το δάνειο και δείτε το λίγο με την κοινή λογική, πόσο εύκολο θα είναι για ένα νέο ζευγάρι να διαθέτει ας πούμε 25, 30 ή 40 χιλιάδες ευρώ, για να μπορεί να πάρει τα υπόλοιπα χρήματα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Ποιο 25% εννοείτε;

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Έως 25% δεν πρέπει να διαθέτει κάποιος, για να…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Όχι.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Άρα, αυτό είναι παρανόηση δική μου.

Για τους τρίτεκνους είναι έως 10; Είναι σωστό αυτό; Αναφέρομαι στο ποσό που πρέπει να έχουν.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Θα σας τα πω, όταν λάβω το λόγο.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Ωραία, αυτό θέλω, γιατί μπορεί να είναι παρανόηση δική μου.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε, κυρία Απατζίδου.

Τον λόγο τώρα έχει η Ειδική Αγορήτρια της Ελληνικής Λύσης, κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, η νέα γενιά καλείται να ζήσει και να ονειρευτεί σε μια περίοδο πολλαπλών και διαδοχικών κρίσεων, οι οποίες έχουν αφήσει το ανεξίτηλο αποτύπωμά τους σε όλους τους τομείς της ζωής, βρίσκεται διαρκώς σε μια καθημερινή πάλη με τον αυταρχικό νεοφιλελευθερισμό της Νέας Δημοκρατίας, με τις απανωτές επιθέσεις στον κόσμο της εργασίας και στη νέα γενιά.

Το 41,4% των νέων ανθρώπων ζει ακόμα με τους γονείς του και 7 στους 10 νέους εργαζόμενους λαμβάνουν οικονομική βοήθεια από την οικογένειά τους. Το στεγαστικό κόστος έχει φτάσει να ξεπερνά ήδη τις δυνατότητές τους, ενώ ταυτόχρονα η ενεργειακή και η επισιτιστική κρίση οξύνονται.

Το στεγαστικό ζήτημα είναι μια πολυδιάστατη πρόκληση. Η σημερινή στεγαστική κρίση είναι αποτέλεσμα μιας σειράς από αιτίες, όπως η μείωση των μισθών και η επίθεση στα εργασιακά δικαιώματα, η αύξηση του φαινομένου της βραχυχρόνιας μίσθωσης, ο πτωχευτικός κώδικας, με την κατάργηση της προστασίας της πρώτης κατοικίας, η αύξηση των νοικοκυριών που αδυνατούν να ανταπεξέλθουν στις δανειακές τους υποχρεώσεις, η έλλειψη ελεγκτικών μηχανισμών, το πρόγραμμα μόνιμης άδειας διαμονής επενδυτή «golden visa» και η «χρηματιστικοποίηση» του τομέα της κατοικίας.

Η κυβερνητική στεγαστική πολιτική πρέπει να έχει ως μέλημά της τη διαμόρφωση τέτοιων συνθηκών που να υποβοηθά όλους τους πολίτες στην εξεύρεση στέγης. Η παρούσα διακυβέρνηση περιόρισε ή και κατάργησε τα στεγαστικά προγράμματα του Κράτους, με αποτέλεσμα να έχει καταστεί μακρινό όνειρο για τους πλείστους η απόκτηση κατοικίας ή διαμερίσματος.

Το πρόβλημα της εξεύρεσης προσιτής στέγης, από νεαρά ζευγάρια είναι οξύ και μεγεθύνεται συνεχώς. Η πολιτική της Κυβέρνησης έχει αγνοήσει παντελώς τις ανάγκες του εσωτερικού πληθυσμού. Οι πολιτικές, που αφορούν στην πολεοδομική ανάπτυξη πρέπει να υπακούουν σε κανόνες και να λαμβάνουν υπόψη τις επιπτώσεις, ώστε όπου δημιουργούνται υπεραξίες να προβλέπεται και αντιστάθμισμα προς τους υπόλοιπους συμπολίτες μας. Το κράτος οφείλει, να παρεμβαίνει εκεί όπου παρατηρούνται στρεβλώσεις, αξιοποιώντας τα δικά του μέσα όπως είναι τα σχέδια επιδότησης με κοινωνικά κριτήρια και μειωμένο ΦΠΑ, αλλά και με εργαλεία της αγοράς, με κοινωνικό προσανατολισμό.

Η Κυβέρνηση νομοθέτησε την ασυλία των τραπεζικών στελεχών, ώστε να μπορούν να διαγράφουν τα χρέη που θέλουν ή να δίνουν δάνεια, χωρίς εγγυήσεις σε όποιον θέλουν. Την ίδια στιγμή οι τράπεζες κερδίζουν και με άλλους τρόπους, όπως με τη διατήρηση των επιτοκίων καταθέσεων στο 0,04 % την ώρα που ο πληθωρισμός βρίσκεται στο 10%. Θα βοηθούσε, αν υπήρχε δημόσια τράπεζα, να κινεί τον ανταγωνισμό, αλλά η Κυβέρνηση επισπεύδει την παραχώρηση της Εθνικής Τράπεζας σε ιδιώτες, για να απομακρύνει ένα τέτοιο ενδεχόμενο.

Κατά τα άλλα προσποιείται ότι, αντιτίθεται με τις τραπεζικές κερδοσκοπικές πολιτικές. Έρχομαι, στο υπό ψήφιση νομοσχέδιο τώρα. Από τις διατυπώσεις των εν θέματί άρθρων, προκύπτουν φλέγοντα ερωτήματα ζωτικής σημασίας, κύριε Υπουργέ. Πώς είναι με βάση τα εισοδηματικά κριτήρια του προγράμματος, να διαθέτουν την ίδια συμμετοχή της τάξεως των 50 χιλιάδων ευρώ; Αν πρόκειται για κατοικία αξίας διακοσίων χιλιάδων ευρώ; Εφόσον ο δανεισμός δεν μπορεί, να ξεπερνά τις 150.000 ευρώ. Μας κοροϊδεύετε; Ποια είναι τα τραπεζικά κριτήρια δανεισμού για την αγορά κατοικίας; Πώς οι νέοι διαθέτουν μόνιμη εργασία, για να δεσμευτούν σε δανεισμό διάρκειας 30 ετών;

Εφόσον το πρόγραμμα θα ξεκινήσει εντός του πρώτου τριμήνου του 2023. Διερωτώμεθα, ο 39χρονος εν έτει 2022, ο οποίος έχει υποστεί, όλες τις επιπτώσεις της δεκαετούς οικονομικής κρίσης ήδη, από το 2009, βρίσκεται αυτομάτως εκτός του προγράμματος; Γιατί το όριο των 39 ετών; Υπάρχουν άτομα, που στα 40 και σε 45 θα ήθελαν, να κάνουν οικογένεια. Είναι απαγορευτική αυτή η ηλικία; Ποια μέτρα θα ληφθούν, για την προστασία αυτής της γενιάς; Της, ως επί το πλείστων άνεργής είτε υπό απασχολούμενης είτε ήταν αμειβόμενης;

Χρειάζεται, να λάβουμε σοβαρά υπόψη και να κατανοήσουμε ότι, το προς αυξημένο κόστος στέγασης, δεν αφορά πλέον αποκλειστικά στα κατώτερα οικονομικά στρώματα, που βρίσκονται κοντά στον κίνδυνο φτώχειας, στα ευάλωτα οικονομικά νοικοκυριά ή μόνο στους νέους ηλικιακά. Πλήττει και άτομα των οποίων, τα εισοδήματα είναι αφενός υψηλότερα, αφετέρου όμως πολύ χαμηλά, για να μπορούν να στεγαστούν υπό τις συνθήκες της ιδιωτικής αγοράς.

Το παρόν νομοσχέδιο, καταθέτει ασαφείς κανόνες για τη διαχείριση των νέων εισαγομένων θεσμών, όπως η κοινωνική αντιπαροχή.

Ενώ η όλη φιλοσοφία του στηρίζεται σε μεμονωμένες παρεμβάσεις, για οικόπεδα, χωρίς κριτήρια χωροθέτησης και δεν επιχειρεί, να συνδυαστεί με άλλες δράσεις κοινωνικής χωρικής συνοχής και περιβαλλοντικής αναβάθμισης, ώστε να αποτελεί μια ολοκληρωμένη στρατηγική κοινωνικής κατοικίας. Από τη μια παίρνετε οικόπεδα και τα κάνετε χωράφια και από την άλλη δεν κάνετε μελέτη, για ένταξη των περιοχών τους στο σχέδιο πόλης.

Η επιλογή των προς ανάπτυξη ακινήτων, επαφίεται αποκλειστικά στην αγορά με μόνη πολεοδομική διάταξη, την παροχή ελευθερίας χωροθέτησης των οικοδομουμένων, ως κτιρίων κοινωνικής αντιπαροχής, ακόμα και στη γεωργική γη. Η νομοθέτηση, για δανειοδοτικό πρόγραμμα, από κείνου ΔΥΠΑ και τραπεζών, δεν είναι προς όφελος των ευάλωτων νοικοκυριών και όσων έχουν ανάγκη, αφού οι τράπεζες αποτελούν επιχειρήσεις με σκοπό το κέρδος και όχι το κοινωνικό όφελος.

Η παραχώρηση δημόσιας ακίνητης περιουσίας σε εργολάβους, αποτελεί στην ουσία μια άνευ όρων παραχώρηση του μόχθου των εργαζομένων στα συμφέροντα των λίγων, που θα πλουτίσουν εκμεταλλευόμενοι τις σχετικές υπό ψήφιση διατάξεις. Το βασικό πρόβλημα, που θα δημιουργηθεί όμως, είναι και στην εφαρμογή των νομοθετημένων διατάξεων. Η υλοποίηση των μέτρων, δεν ανατίθεται σε μια ενιαία κοινή δημόσια διοικητική δομή στέγασης, ενώ η επιλογή των κριτηρίων, της κοινωνικής αντιπαροχής, επαφίεται στον κάθε δημόσιο φορέα, που του ανήκει ένα ακίνητο και αποφασίζει, να το διαθέσει για την κατασκευή νέων κατοικιών. Αξιοσημείωτη διαπίστωση είναι ότι, σχεδόν όλα τα κριτήρια επιλογής των δικαιούχων θα αποφασιστούν, από τον Υπουργό με κοινή Υπουργική απόφαση.

Δεδομένο, που είναι προβληματικό για την υπερψήφισή του αφού μεταβιβάζονται υπερεξουσίες νομοθέτησης από τη Βουλή προς τους υπουργούς σε διατάξεις, μάλιστα, που είναι ουσιώδεις για τη δίκαιη εφαρμογή του.

Οι στεγαστικές ανάγκες διαφέρουν ανά περιοχή στην ελληνική επικράτεια. Είναι απαραίτητο να θεσμοθετηθεί η ευρύτερη εμπλοκή της Τοπικής Αυτοδιοίκησης για την καταγραφή των αναγκών και των διαθέσιμων κατοικιών, ώστε οι βασικές κεντρικές πολιτικές να προσεγγίζουν τις τοπικές ανάγκες. Συνεχίζεται στον απόλυτο συγκεντρωτισμό για να έχετε και τον απόλυτο έλεγχο και για να τα μοιράζετε όπως σας αρέσει.

Χρειάζεται, επίσης, να θεσπιστεί ένας μόνιμος μηχανισμός τοπικής καταγραφής αναγκών, διαθεσιμότητας και προσφοράς ακινήτων που δεν διαφαίνεται στο παρόν νομοσχέδιο. Επίσης, είναι πολύ σημαντικό και το να εντάσσονται στο πρόγραμμα και κατοικίες οι οποίες είναι χαρακτηριστικές του εκάστοτε τόπου όπως, επί παραδείγματι, μονοκατοικίες εντός οικιστικής ζώνης, είτε σπίτια τα οποία βρίσκονται σε εκτός σχεδίου γεωτεμάχια. Και τούτο, αφορά περισσότερο σε αγροτικές περιοχές στις οποίες είναι πιο εκτεταμένο το γνώρισμα της ιδιοκατοίκησης, ωστόσο, υφίστανται και οικογένειες οι οποίες έχουν ανάγκη μίσθωσης κατοικιών και οι οποίες χρήζουν και της ανάγκης της προβλεπόμενης στο παρόν νομοσχέδιο προστασίας.

Στη χώρα μας που το δημογραφικό πρόβλημα είναι τεράστιο είναι επιτακτική η ανάγκη να στηριχθούν οι υπάρχουσες πολύτεκνες οικογένειες ανεξαρτήτως του ορίου ηλικίας των γονέων. Οι οικογένειες που έχουν από τέσσερα παιδιά και πάνω χρειάζονται τη στήριξη της πολιτείας και του κράτους δεν είναι επαίτες αλλά μια κοινωνική ομάδα με αυξημένες ανάγκες επιβίωσης, που αν μη τι άλλο, θα πρέπει να δικαιούνται μερίδιο και μάλιστα αυξημένο στην κοινωνική μέριμνα με χορήγηση άτοκων δανείων για πρώτη κατοικία και διευκολύνσεις. Οι νέες πολύτεκνες οικογένειες από το 2008 έως το 2022 έχουν μειωθεί κατά 76%. Στηρίξτε τις πολύτεκνες οικογένειες.

Αξίζει να σημειωθεί ότι πολλές οικίες ΑμεΑ ως επί το πλείστον είναι παλιάς κατασκευής και χρήζουν ανακαίνισης, ώστε να γίνουν πιο εύχρηστες ανταποκρινόμενες στις ιδιαίτερες απαιτήσεις των χρηστών τους, καθώς, και να αναβαθμιστεί η ποιότητα της ζωής αυτών των ανθρώπων. Ενώ, θα μπορούσαν να επιδοτούνται για εργασίες που κάνουν στις κατοικίες προσβάσιμες στα ΑμεΑ, που αντιμετωπίζουν δυσκολίες λόγω της αναπηρίας τους όπως να γίνουν, π.χ., κατάλληλες αλλαγές στα μπάνια τους κάνοντας δυνατή σε όλους την άνετη χρήση τους να πραγματοποιηθεί η μετατροπή των κουζινών, έτσι ώστε να χρησιμοποιούνται από όσους δεν μπορούν να σταθούν όρθιοι, και τέλος, να επιδοτηθεί η κατασκευή και τοποθέτηση ραμπών εισόδου ΑμεΑ, που θα επιτρέπει την κίνηση στα αμαξίδια. Θα μπορούσε να ισχύουν οι ίδιες προϋποθέσεις και κριτήρια ένταξης με αυτά που ισχύουν και για τους αιτούντες την ενεργειακή αναβάθμιση των οικιών τους στο υπό προκήρυξη «Δράση εξοικονομώ- Ανακαινίζω- για νέους, για να επωφεληθούν από την επιδότηση για εκτέλεση παρεμβάσεων ανακαίνισης των κατοικιών τους.

 Εάν το κόστος υπερβαίνει τον προϋπολογισμό θα έπρεπε να δοθεί η προαναφερόμενη δυνατότητα, τουλάχιστον, στα ΑμεΑ που έχουν ενταχθεί σε προγενέστερα προγράμματα «εξοικονομώ» με σκοπό τα Άτομα με Αναπηρία, χρόνιες παθήσεις, καθώς και τα μέλη των οικογενειών τους να προστατευτούν από το δυσβάσταχτο κόστος της ανακαίνισης των οικιών τους.

Είναι ευνόητο ότι υπάρχει μεγάλο περιθώριο συνεργασίας των κοινωνικών υπηρεσιών και φορέων των τοπικών δήμων για την εξακρίβωση των προϋποθέσεων των εμφανιζόμενων ως ωφελουμένων των προγραμμάτων κοινωνικής αντιπαροχής. Δηλαδή: Αυτοί οι οποίοι εμφανίζονται ως δικαιούχοι, είναι πράγματι; Πληρούν τις προϋποθέσεις; Επίσης, θα πρέπει να διαπιστωθεί το εάν υπάρχουν κι άλλοι, είτε οικογένειες, είτε μεμονωμένα πρόσωπα οι οποίοι δεν εμφανίζονται είτε διότι έχουν ελλιπή πληροφόρηση ή έχουν αδυναμία πρόσβασης σε υπηρεσίες και άγνοια διαδικασιών, είτε θεωρούν πολύ δύσκολο το να επιχειρήσουν κάτι τέτοιο ακόμη και αν πληρούν τις προβλεπόμενες προϋποθέσεις.

Οι κοινωνικές υπηρεσίες θα κληθούν να ερευνήσουν να βρουν τυχόν άτολμους ή πραγματικούς δικαιούχους και να ενισχύσουν ή ακόμη και να αναλάβουν τη διεκπεραίωση των σχετικών διαδικασιών, σε περιπτώσεις κατά τις οποίες οι κατά περίπτωση δικαιούχοι αδυνατούν να αναλάβουν τη διεκπεραίωση των σχετικών διαδικασιών με αυστηρή, εξυπακούεται, τήρηση των προϋποθέσεων και των ειδικών κριτηρίων επιλεξιμότητας των ωφελουμένων οι οποίοι θα λάβουν κοινωνική κατοικία μέσω του προβλεπόμενου προγράμματος.

Επιπροσθέτως, θα πρέπει να καταστεί σαφές ότι στην κατηγορία των ευάλωτων κοινωνικών ομάδων οι οποίες είναι δικαιούχοι του Προγράμματος Κοινωνική Κατοικία ανήκουν και οι πολύτεκνες οικογένειες. Επιπροσθέτως, είναι ανάγκη να διασαφηνιστεί ότι η ιδιότητα του πολυτέκνου θα πρέπει να αντιμετωπίζεται και να ευνοείται κατά προτεραιότητα και στις περιπτώσεις παραχώρησης αδιάθετων και κενών κατοικιών από τον τέως ΟΑΕΔ νυν ΔΥΠΑ, διότι υφίσταται έντονη ανάγκη κοινωνικής και οικονομικής στήριξης της ευαίσθητης κατηγορίας των πολυτέκνων σε ενίσχυση του θεσμού της οικογένειας αλλά και της ενίσχυσης της αντιμετώπισης του δημογραφικού μας προβλήματος.

  Κύριε Πρόεδρε, κυρίες και κύριοι συνάδελφοι, το υπό ψήφιση νομοσχέδιο περιέχει πολλές διατάξεις παγίδα. Και τούτο, διότι αφενός, μέσα από τη διαδικασία του δανεισμού των νοικοκυριών με ευνοϊκούς όρους, χωρίς πολλές φορές να ελέγχεται η πιστοληπτική ικανότητα των δικαιούχων, αφού αυτοί θα είναι και πρόσωπα χαμηλών εισοδημάτων, υφίσταται κίνδυνος αλόγιστου και απερίσκεπτου δανεισμού, με προοπτικές μελλοντικής υπερχρέωσης των νοικοκυριών, με κίνδυνο να δημιουργηθεί η νέα γενιά οφειλετών. Τις συνέπειες της υπερχρέωσης τις γνωρίζουμε ήδη, από τις χιλιάδες των δανειοληπτών των προηγούμενων ετών, οι οποίοι έχουν περιέλθει σε αδιέξοδα, κινδυνεύοντας να βρεθούν οι ίδιοι και οι οικογένειές τους στον δρόμο. Αλήθεια, τι έχετε να πείτε για τους χιλιάδες δανειολήπτες και «καρτούχους», οι οποίοι είχαν επιτυχώς ενταχθεί στις ευνοϊκές διατάξεις του νόμου Κατσέλη, πολλοί από αυτούς με ήδη προσωρινές διαταγές, οι οποίες εκδόθηκαν από δικαστές της ελληνικής δικαιοσύνης και με τις οποίες τηρούσαν με συνέπεια, οι οποίοι ανέμεναν την οριστική εκδίκαση της υπόθεσής τους και ξαφνικά, θέσατε ως προϋπόθεση συνέχισης της υπόθεσής τους, άκουσον άκουσον, τη σημείωση της υπόθεσης σε ειδική πλατφόρμα, αλλιώς το δικόγραφο της αίτησης τους θα ήταν, ως μη ασκηθείσα. Αντιλαμβάνεστε ότι αυτή είναι αισχρή ενέργεια, άρα αντιτίθεται ευθέως στο Σύνταγμα της Ελλάδος, αλλά και σε κάθε έννοια χρηστής διοίκησης, αφού αφαιρεί με διάταξη απλού μάλιστα νόμου, τόσο απροκάλυπτα, την πρόσβαση του πολίτη στο φυσικό του δικαστή και μάλιστα, σε ήδη γεννημένες υποθέσεις επιμελών πολιτών. Πολύ ατυχήσαντες δεν πληροφορήθηκαν αυτή την αίσχιστη και απροκάλυπτα παραπλανητική διάταξη, την οποία τεχνηέντως αποκρύψατε από τους δανειολήπτες, η οποία ανέτρεπε, εν μία νυκτί, ρυθμίσεις και τακτοποίησης ετών και ανέτρεπε τον προγραμματισμό μιας ολόκληρης ζωής σε πολλές οικογένειες, οι οποίες κινδυνεύουν άμεσα να βρεθούν στον δρόμο. Δεν πιστεύω να με ακούτε κύριε Υπουργέ, γιατί σας βλέπω και γελάτε. Και τούτο το λέω με πλήρη συνείδηση, διότι επίτηδες φροντίσατε αυτή η αισχρή ανατροπή, να συμβεί σε περίοδο πανδημίας, όταν είχατε φροντίσει να είναι τα πάντα κλειστά, είτε στην καλύτερη περίπτωση να υπολειτουργούν. Εκμεταλλευόμενοι λοιπόν το γεγονός, ότι το ενδιαφέρον των πολιτών ήταν στραμμένο αλλού, εκεί που εσείς τεχνηέντως φροντίσατε να το στρέψετε, δηλαδή φροντίσατε, χωρίς ούτε καν να έχουν σταλεί κανενός είδους ατομικές, είτε ομαδικές ειδοποιήσεις στους ενδιαφερόμενους, να ανατρέψετε τα δεδομένα σε χιλιάδες τακτοποιημένους δανειολήπτες εν μια νυκτί, αφήνοντάς τους αβοήθητους και ανυπεράσπιστους στην ακραία επιθετικότητα των τραπεζών. Αλλά τι λέω; Οι τράπεζες είχαν φροντίσει να ξεφορτωθούν, όπως τα κόκκινα δάνεια σε σαρκοφάγα funds. Άρα, ποιον ωφελούσε αυτή η εξυπηρέτηση, η εκδήλωση την οποία φροντίσατε να κάνετε; Τα καινοφανή κερδοσκοπικά και αδίστακτα funds, τα οποία έχουν μετόχους τις ίδιες τις τράπεζες, αφήνοντας τους πολίτες ανυπεράσπιστους σε σωρεία επικείμενων πλειστηριασμών για υπερδιογκωμένες οφειλές τους από υπέρογκους τόκους ρυθμιζόμενων τραπεζικών προϊόντων. Αλήθεια, γι’ αυτούς τους ατυχήσαντες, τι σκοπεύετε να κάνετε κύριε Υπουργέ; Πώς θα τους προστατεύσετε; Προφανώς και δεν έχετε καμία πρόθεση να τους προστατεύσετε, αφού εσείς οι ίδιοι τους ρίξατε τεχνηέντως στα θηρία και προσποιείστε, ότι ενδιαφέρεστε για τις ευπαθείς ομάδες, όταν επίκεινται πλειστηριασμοί κατά ήδη προστατευόμενων δανειοληπτών, την ίδια στιγμή, κατά την οποία εσείς οι ίδιοι, δημιουργήσατε εύφορο έδαφος για την ευδοκίμηση αυτών των πλειστηριασμών, καταργώντας δίκαιες και παραβιάζοντας κάθε έννοια δικαίου και χρηστής διοίκησης.

Ταυτόχρονα, προστατέψατε αυτή την κατηγορία των πολιτών για να μας πείσετε ότι ενδιαφέρεστε για τις ευπαθείς ομάδες, στις οποίες αυτοί οι άνθρωποι ανήκουν.

Η Ελληνική Λύση επιφυλάσσεται επί της αρχής.

Σας ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής):** Ευχαριστούμε την κυρία Αθανασίου. Τον λόγο έχει η κυρία Ασημακοπούλου.

 **ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο θεσπίζεται και ενόψει των εκλογών, το πρόγραμμα «Σπίτι μου» με σκοπό την απόκτηση πρώτης κατοικίας με συμμετοχή της δημόσιας υπηρεσίας απασχόλησης στη χρηματοδότηση των δανείων σε νέα άτομα, ή νέα ζευγάρια. Είναι βέβαια απαραίτητο να διευρυνθούν τα κριτήρια, για όσους δεν έχουν πρώτη κατοικία και σε άλλες ηλικιακές και ευαίσθητες ομάδες, όπως των πολυτέκνων, ενώ θα πρέπει να υπάρξει πρόνοια και για όσους ήδη έχουν στεγαστικά δάνεια και ιδιαίτερα, αν αυτοί είναι πολύτεκνοι με ανήλικα τέκνα. Δικαιούχοι του προγράμματος λέτε, είναι άτομα ηλικίας, κατά την ημερομηνία υποβολής της αίτησης για τη χορήγηση δανείου, τα 25 έτη έως 39 ετών. Όλοι οι υπόλοιποι πολίτες άνω των 39 έχουν, πιστεύετε, ιδιαίτερα ισχυρό κομπόδεμα που τους επιτρέπει να αγοράσουν κατοικία ή να ανακαινίσουν την ήδη υπάρχουσα; Πρόκειται για τους ίδιους, οι οποίοι, την πιο δημιουργική δεκαετία τους, τη βίωσαν μέσα στις διαδοχικές κρίσεις.

Πόσα να προλάβουν να δημιουργήσουν, ενώ γύρω τους καταστρέφονταν όλα; Υπάρχουν, φυσικά, και οι πολύτεκνες και τρίτεκνες οικογένειες μονογονεϊκές οικογένειες που ο γονέας είναι άνεργος και αναρωτιούνται πού θα βρουν τα χρήματα να στεγάσουν τα παιδιά τους, όταν δεν υπάρχει καν σχετική πρόνοια για την εργασιακή τους αποκατάσταση! Αν μη τι άλλο, θα πρέπει να διευρυνθεί το όριο ηλικίας για τους πολύτεκνους και τους τρίτεκνους, αφού ένας από τους σκοπούς του νομοσχεδίου είναι η αντιμετώπιση του δημογραφικού προβλήματος. Ας μην ξεχνάμε ότι οι ηλικίες τεκνοποίησης έχουν πλέον αυξηθεί μέχρι και τα 45 έως 50 έτη. Δυστυχώς, με τις πολιτικές σας οι Έλληνες έγιναν και γίνονται μειονότητα μέσα στην ίδια τους τη χώρα.

Με το πρόγραμμα δανείων «Σπίτι μου» θα παρέχονται χαμηλότοκα ή άτοκα στεγαστικά δάνεια στους δικαιούχους. Δεν μας λέτε, όμως, πόσο θα είναι το τελικό επιτόκιο, διότι η άνοδός τους είναι συνεχής. Ποιος εγγυάται ότι μετά από κάποια χρόνια οι δικαιούχοι δεν θα χρωστάνε τα σπίτια τους και δεν θα κινδυνεύουν να τα χάσουν σε πλειστηριασμούς;

Θεσπίζεται παρακάτω το πρόγραμμα «Ανακαινίζω – Νοικιάζω», με το οποίο επιδοτείται η επισκευή κατοικιών με σκοπό τη διάθεση τους στην εκμίσθωση. Πότε θα πληρωθούν οι δικαιούχοι; Θα περιμένουν να περάσουν τα 3 χρόνια της ενοικίασης μετά την ανακαίνιση; Εάν ο ενοικιαστής φύγει και το ακίνητο μείνει για κάποιο διάστημα κενό; Εάν για κάποιο λόγο δεν χρειάζεται; Όλα αυτά δημιουργούν σημαντικές ασάφειες που θα πρέπει να διερευνηθούν, ώστε οι ενδιαφερόμενοι να μπορούν να πράξουν τα σχετικά για την υλοποίηση του προγράμματος, αν και εφόσον τους συμφέρει.

Εκείνο που προτείνεται, επίσης, είναι να κατασκευαστούν σπίτια για εκπαιδευτικούς, γιατρούς και άλλους δημόσιους λειτουργούς σε ακριτικές περιοχές και, κυρίως, σε τουριστικές περιοχές στις οποίες κάθε χρόνο η εξεύρεση στέγης είναι Γολγοθάς, ενώ η εξεύρεση προσιτή στέγης αδύνατη. Τα σπίτια να δίνονται αποκλειστικά για κατοικίες των δημοσίων λειτουργών που διορίζονται σ’ αυτές τις περιοχές. Προφανώς, όχι σε αυτούς που διαθέτουν κατοικία σ’ αυτές τις περιοχές, είτε αυτοί είναι μόνιμοι ή αναπληρωτές με λογικά ενοίκια. Έχουμε καταθέσει και σχετική ερώτηση 7006/29.8.2022 για την έμπρακτη στήριξη των δημόσιων λειτουργών που ζουν και εργάζονται μακριά από τις εστίες τους. Ζητούσαν τον Οκτώβριο που μας πέρασε από αναπληρώτρια δασκάλα στη Μύκονο 600€ ενοίκιο για 20τ.μ. Όλος ο μισθός να πηγαίνει στο νοίκι, δηλαδή. Δεν είναι η μοναδική εκπαιδευτικός που αντιμετωπίζει το ίδιο πρόβλημα σε δημοφιλείς τουριστικούς προορισμούς της χώρας και δη στη Μύκονο, όπου οι περισσότεροι ιδιοκτήτες ακινήτων τα κρατούν κλειστά κατά τη διάρκεια του χειμώνα περιμένοντας να ανοίξει η τουριστική σεζόν προσδοκώντας σε περισσότερα κέρδη.

Ανοιχτή πληγή είναι και η έλλειψη γιατρών στα νησιά, οι οποίοι μένουν λίγες ημέρες και φεύγουν, σύμφωνα με μαρτυρίες.

Ο λόγος για την έλλειψη στέγης και για τους γιατρούς, εκπαιδευτικούς, αστυνομικούς και άλλους που προθυμοποιούνται να εργαστούν στα νησιά, είναι ότι δεν βρίσκουν κατοικία και έρχονται αντιμέτωποι με τεράστια ταλαιπωρία. Εμείς στην Ελληνική Λύση το έχουμε τονίσει πολλές φορές ότι, χωρίς τη χάραξη εθνικής στρατηγικής, η Ελλάδα θα συνεχίσει να βρίσκεται σε δημογραφικό αδιέξοδο, το οποίο δεν πλήττει μόνο τον πληθυσμό της, αλλά υπονομεύει και την οικονομική ανάκαμψη της χώρας.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Ευχαριστούμε, κυρία Ασημακοπούλου.

Κύριε Υπουργέ έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων)**: Κύριε Πρόεδρε, κυρίες και κύριοι συνάδελφοι, είναι αλήθεια, το έχω σημειώσει επανειλημμένως ότι η χώρα, επί αρκετά χρόνια μέσα στην κρίση, στερείτο στεγαστικής πολιτικής. Το έχω πει, δεν υπάρχει κάποιος λόγος να το κρύψω ή να το αρνηθώ. Αυτό συνέβαινε με τρεις διαδοχικές κυβερνήσεις. Η πρώτη φορά που γίνεται μια συντεταγμένη πολιτική για επανεκκίνηση σφαιρικά, πέραν των στεγαστικών επιδομάτων, της στεγαστικής πολιτικής είναι τώρα, με το νομοσχέδιο που σήμερα συζητάμε το οποίο έχει τον τίτλο «Σπίτι μου» και το οποίο έχει διαφορετικούς πυλώνες στεγαστικής πολιτικής.

Από την αρχή απαντώ μόνος μου στο ερώτημα: Είναι μια πρωτοβουλία η οποία θα λύσει αμέσως, σφαιρικά, πλήρως, το ζήτημα της στέγης στην Ελλάδα; Όχι, δεν ισχυριστήκαμε ποτέ το αντίθετο!

 Λέμε, όμως, ότι είναι μια καινούργια αρχή, ένα σημαντικό βήμα για να ξεκινήσει και πάλι μια ουσιαστική στεγαστική πολιτική η οποία θα απαντήσει, κυρίως, στις ανάγκες των νέων και ιδιαίτερα των νέων ζευγαριών, διότι δίνει η κυβέρνηση, νομίζω κάθε κυβέρνηση ανεξαρτήτως ιδεολογικού χρώματος έδινε ιδιαίτερη έμφαση στη στήριξη των νέων οικογενειών και, βεβαίως, στην αντιμετώπιση με αυτό τον τρόπο και του δημογραφικού προβλήματος της χώρας το οποίο είναι πάρα πολύ μεγάλο, είναι το δεύτερο μεγαλύτερο στην Ευρώπη μετά την Ιταλία.

Αυτό εξηγεί και γιατί τίθενται και κάποια όρια, διότι οι πόροι είναι πεπερασμένοι. Δεν υπάρχουν δυνατότητες να καλύψουμε όλους όσους θα είχαν ανάγκη. Έχουμε μετρήσει τις δυνατότητες που έχουμε είτε από εθνικούς πόρους είτε από ευρωπαϊκούς πόρους είτε από κινητοποίηση πόρων του ιδιωτικού τομέα και έχουμε παρουσιάσει αναλυτικά το ευρύτερο πρόγραμμα μέρος του οποίου προγράμματος είναι και το νομοσχέδιο το οποίο σήμερα συζητείται.

Πόσοι μπορεί να καλυφθούν, είναι ένα ερώτημα.

Έχω εδώ την απάντηση. Η απάντηση είναι δημοσιοποιημένη, δεν σας αποκαλύπτω κάτι καινούργιο από τον περασμένο Σεπτέμβριο από την κυβέρνηση στη συνέντευξη τότε των πέντε συναρμόδιων Υπουργών.

 Υπολογίζεται ότι το συνολικό κόστος της παρέμβασης αυτής με τους διαφορετικούς της πυλώνες είναι σχεδόν 1,8 δισεκατομμύρια ευρώ - 1.741.250.000 για την ακρίβεια - και μπορεί να καλυφθούν περίπου 135.000 δικαιούχοι, τους έχουμε υπολογίσει εδώ 136.930.

 Πώς καλύπτονται αυτοί οι δικαιούχοι;

 Θα σας αφήσω το έγγραφο αυτό.

 Καλύπτονται μέσω διαφορετικών δράσεων τις οποίες και εσείς αναφέρατε πάνω- κάτω, δεν είναι κάτι άγνωστο.

 Είναι η χορήγηση άτοκων ή χαμηλότοκων στεγαστικών δανείων για νέους.

 Είναι το Πρόγραμμα «Κάλυψη» για ευάλωτους.

 Είναι ευρωπαϊκά κονδύλια ύψους 200 εκατομμυρίων ευρώ για την αξιοποίηση κενών ιδιωτικών κατοικιών για τα οποία διαπραγματευόμαστε με την Ευρωπαϊκή Επιτροπή, αλλά επειδή μεσολαβεί η αναθεώρηση έτσι και αλλιώς του Ταμείο Ανάκαμψης έχουμε όλους τους λόγους να πιστεύουμε ότι όλο αυτό θα επιτευχθεί από την Ελλάδα, διότι είναι δικοί μας πόροι και μετά από συζητήσεις με την Ευρωπαϊκή Επιτροπή τους κατευθύνουμε βάσει κάποιων Συμφωνιών πρωτύτερα, βεβαίως.

 Είναι η πιλοτική δράση κοινωνικής κατοικίας για ευάλωτες ομάδες.

 Είναι η κοινωνική αντιπαροχή μέσω της Δημόσιας Υπηρεσίας Απασχόλησης.

 Είναι η αξιοποίηση ακινήτων του Υπουργείου Εργασίας και Κοινωνικών Υποθέσεων.

 Είναι η ενίσχυση του επιδόματος στέγασης των μαθητών 50 Επαγγελματικών Σχολών μαθητείας της ΔΥΠΑ.

 Είναι η αύξηση κατά 50% του φοιτητικού στεγαστικού επιδόματος.

 Είναι η δημιουργία νέων σύγχρονων φοιτητικών εστιών σε 5 Πανεπιστήμια της χώρας.

 Είναι το Πρόγραμμα «Εξοικονομώ – ανακαινίζω για νέους» και το Πρόγραμμα «Ανακαινίζω - ενοικιάζω για κενά σπίτια».

 Αυτό είναι το ευρύτερο πρόγραμμα «Σπίτι μου».

 Το νομοσχέδιο αυτό δεν έχει όλες τις δράσεις, γιατί κάποιες έχουν προχωρήσει, ήδη. Το φοιτητικό επίδομα το έχει ψηφίσει η Βουλή, έχει αυξηθεί και καταβάλλεται μέσω του Υπουργείου Οικονομικών και του Υπουργείου Παιδείας, για να σας δώσω ένα παράδειγμα.

 Το Πρόγραμμα «Εξοικονομώ – ανακαινίζω» επίσης έχει προχωρήσει μέσω του Υπουργείου Περιβάλλοντος, αλλά όλα αυτά έρχονται να απαντήσουν στο πρόβλημα της στέγης, στο πρόβλημα που σωστά επισημάνατε.

Ναι, υπάρχει πρόβλημα στέγης στην Ελλάδα και είναι οξύ. Συμφωνούμε και είναι ευχάριστο ότι συμφωνούμε σε κάτι.

 Υπάρχει, λοιπόν, το πρόβλημα είναι οξύ και είναι οξύτερο στους πιο ευάλωτους και για αυτό το Πρόγραμμα έχει και έναν κοινωνικό χαρακτήρα. Δεν έρχεται να μοιράσει σπίτια στα ακριβά προάστια και επίσης είναι επικεντρωμένο στους νέους και έπρεπε να πει κάποιο κριτήριο. Θα μπορούσε να μπει στα 29, στα 35, στα 39, στα 45, δεν ξέρω.

 Μετά από συζητήσεις που κάναμε και με τους φορείς και μετά και από τη δημόσια διαβούλευση και βλέποντας και τις δυνατότητες τις οποίες έχει το κράτος - μακάρι να έχει και παραπάνω – είδαμε, ότι ακριβώς, επειδή το Πρόγραμμα έπρεπε να είναι στοχευμένο, έπρεπε να βάλουμε ένα όριο στα 39 έτη.

Και βάζουμε επίσης και κάποια εισοδηματικά κριτήρια, ακριβώς γιατί, όπως είπα προηγουμένως έχουν κοινωνικό χαρακτήρα τα μέτρα αυτά. Και λέμε, ας πούμε, ότι στο πρόγραμμα για τα χαμηλότοκα δάνεια ή τα άτοκα, δεν πρέπει κανείς να έχει εισοδήματα τα οποία να υπερβαίνουν τα όρια που τίθενται, τα αυξημένα πλέον όρια, για το επίδομα θέρμανσης. Γιατί αν τα διευρύνουμε τα όρια, μπορούμε να κατηγορηθούμε για το αντίθετο, ότι ερχόμαστε και καλύπτουμε ανθρώπους οι οποίοι δεν το έχουν τόσο ανάγκη, σε σχέση με άλλους που έχουν πολύ μεγαλύτερη ανάγκη.

Τίθεται το ερώτημα, μα καλά γιατί στα δάνεια, ειδικά στα δάνεια, έχετε ένα όριο προς τα κάτω και λέτε ότι ο δανειολήπτης θα πρέπει να έχει εισόδημα 10.000 ευρώ; Μα γιατί είναι δάνειο. Γιατί είναι δάνειο και θα πρέπει να υπάρχει η στοιχειώδης εγγύηση ότι θα αποπληρωθεί το δάνειο. Με τι εισόδημα αντιστοιχούν τα 10.000 ευρώ, γιατί είπατε είναι πάρα πολύ υψηλά τα εισοδήματα. Θα σας συνιστούσα να μην το ξαναπείτε, προεκλογικά ιδίως, διότι τα υψηλά εισοδήματα που λέτε είναι 833 ευρώ το μήνα. Δεν σας συμφέρει να λέτε ότι το εισόδημα των 833 ευρώ το μήνα είναι ένα υψηλό εισόδημα. Είναι ένα ελάχιστο, για να υπάρχει μια στοιχειώδης εγγύηση ότι το δάνειο θα αποπληρωθεί. Και γιατί πρέπει να αποπληρωθεί το δάνειο; Διότι αν δεν αποπληρωθούν τα δάνεια και πάμε, όπως ελέχθη, σε μία γενιά κόκκινων δανείων, δεν θα έχει πετύχει το πρόγραμμα. Ο στόχος του προγράμματος δεν είναι να έχουμε κόκκινα δάνεια και προβλήματα.

Στόχος του δανείου είναι να βρεθεί ένα κεραμίδι για τους ανθρώπους, οι οποίοι το έχουν ανάγκη. Και γιατί είναι χρήσιμο αυτό το πρόγραμμα με τα δάνεια, μια και μπήκαμε σε αυτό, γιατί έχει 5 6 άξονες. Γιατί δίνει πολύ χαμηλότοκα δάνεια. Θα είναι ανεξαρτήτως της πορείας των επιτοκίων, είτε είναι χαμηλά είτε μεσαία είτε ψηλά. Το επιτόκιο σε αυτό εδώ το πρόγραμμα, θα είναι σταθερά το ένα τέταρτο του επιτοκίου της αγοράς. Είναι 4% το επιτόκιο της αγοράς, εδώ θα είναι 1%. Είναι 8% το επιτόκιο της αγοράς θα είναι 2% και ούτω καθεξής.

Το νομοσχέδιο το λέει σαφώς, αν το διαβάσετε. Το λέει σαφώς, σαφέστατα και είστε η πρώτη που το αμφισβητείται, κυρία Φωτίου, σε όλη την Ελλάδα. Αυτό προκύπτει, αν σας μένει κάποια απορία, από το ότι τα τρία τέταρτα του δανείου θα δίνονται άτοκα, μέσω της Δημόσιας Υπηρεσίας Απασχόλησης. Τα μαθηματικά σας, που είναι σίγουρα καλύτερα από τα δικά μου, είστε καθηγήτρια του πολυτεχνείου – ναι το λέω ότι είναι καλύτερα από τα δικά σας, απλώς δεν αποδεικνύεται στην πράξη- είναι, σήμερα, τουλάχιστον, αφού τα τρία τέταρτα είναι άτοκα και μόνο το ένα τέταρτο είναι έντοκα και θα δίνεται με όρους αγοράς το ένα τέταρτο, προφανώς, θα είναι το ένα τέταρτο των κανονικών δανείων το επιτόκιο. Δεν χρειάζεται κανείς να έχει πάει στο πολυτεχνείο για να το έχει αντιληφθεί αυτό το πράγμα. Ας μη συζητούμε αυτά. Αυτά είναι δεδομένα. Αν θέλετε να κάνετε παρατηρήσεις ότι είναι λίγες οι δράσεις, ότι θα έπρεπε να είναι στοχευμένες, τα όρια ηλικίας, όλα αυτά να τα συζητήσουμε. Αλλά να μην αμφισβητούμε πράγματα τα οποία είναι τόσο βέβαια όσο είναι ότι σήμερα είμαστε στην Αθήνα και είναι Δεκέμβριος.

Και αυτό μας κάνει να έχουμε και στην άκρη κάποια κονδύλια. Τώρα είναι 500 εκατομμύρια σε πρώτη φάση, που θα δοθούν σε δάνεια. Θέλουμε να έχουμε στην άκρη άλλα τόσα κονδύλια, σε συνεννόηση με το Υπουργείο Οικονομικών και με τις τράπεζες. Αν υπάρξει μεγάλη ζήτηση, που δεν αποκλείεται, είναι πρώτη φορά που γίνεται ένα τέτοιο εγχείρημα, να μπορούμε να καλύψουμε στη συνέχεια και περισσότερους. Τα δάνεια θα δίνονται με τραπεζικά κριτήρια, εντός των ορίων που θέτει ο νόμος. Δηλαδή, για σπίτια εμπορικής αξίας μέχρι 200.000 ευρώ. Μέχρι εκεί μπορούμε να πάμε, από εκεί και πάνω νομίζω θα δεχόμασταν αρνητική κριτική, ότι δεν πάμε να καλύψουμε στεγαστικές ανάγκες ανθρώπων, που είναι πράγματι στο ξεκίνημα της ζωής τους και δεν έχουν κληρονομήσει, δεν έχουν οικονομική άνεση και τα λοιπά. Το δάνειο θα είναι μέχρι 150.000 ευρώ, με ιδία συμμετοχή 10%, όπως γίνεται συνήθως στα δάνεια και με το ένα τέταρτο του επιτοκίου.

Ο καθένας μπορεί να απευθύνεται στην τράπεζά του και εμείς θα παρακολουθούμε, απλώς, πότε θα εξαντληθούν τα δάνεια, το ποσό, έτσι ώστε να επανέλθουμε με το δεύτερο γύρο. Αυτή είναι χονδρικά η φιλοσοφία των άτοκων δανείων και νομίζω, ότι είναι, πραγματικά, ένα σημαντικό βήμα μπροστά, ιδιαίτερα για τους νέους ανθρώπους. Θα με ενδιέφερε να δω ποιοι θα το καταψηφίσουν, αλλά αυτό είναι δική μου απορία.

Πάμε μετά στο πρόγραμμα «Κάλυψη». Το πρόγραμμα «Κάλυψη», είναι ένα πρόγραμμα για τους ευάλωτους, πολύ φτωχούς συνανθρώπους μας, πολύτεκνους, με χαμηλά εισοδήματα. Υπάρχουν ακίνητα, που μέχρι τώρα, έχουν δοθεί σε μετανάστες. Οι μετανάστες αυτοί στεγάζονταν στο πρόγραμμα «Εστία». Όπως ξέρετε, τελευταία, έχει ελαττωθεί η μεταναστευτική πίεση και ελευθερώνονται αυτά τα ακίνητα που έχουν δοθεί από τους ιδιοκτήτες τους, τα έχει το Υπουργείο Μετανάστευσης νοικιάσει και τα χορηγεί σε μετανάστες. Αυτά τα ακίνητα είναι σε διάφορες περιοχές της Ελλάδας και καθώς απελευθερώνονται, θέλουμε μέσω του προγράμματος αυτού, να τα ξανανοικιάσει το κράτος, να τα αποκαταστήσει άμεσα - η πληροφόρηση που έχουμε από το Υπουργείο Μετανάστευσης είναι, ότι είναι σε αρκετά καλή κατάσταση, άρα, δεν θα χρειαστούν μεγάλα έξοδα ανακαίνισης - και να δοθούν. Σε πρώτη φάση, υπολογίζουμε ότι θα έχουμε 1.000 - είναι δημόσια πληροφόρηση - και μετά θα δοθούν και άλλα - δεν σας λέω κάτι πρωτότυπο για να αιφνιδιάζεστε, είναι καταγεγραμμένα - προκειμένου οι άνθρωποι αυτοί να μένουν με πολύ χαμηλό νοίκι ή και χωρίς νοίκι εκεί, με βάση και τις υπουργικές αποφάσεις που θα ληφθούν και τα κριτήρια τα συγκεκριμένα που θα τεθούν.

Μετά έχουμε τα ευρωπαϊκά κονδύλια, ύψους 200 εκατομμυρίων ευρώ για την αξιοποίηση κενών ιδιωτικών κατοικιών, τα οποία, όπως είπα και προηγουμένως, δεν είναι στο νομοσχέδιο, διότι είμαστε σε διαπραγμάτευση με την Ευρωπαϊκή Επιτροπή, αλλά έχουμε όλους τους λόγους να πιστεύουμε ότι η διαπραγμάτευση θα καταλήξει θετικά.

Υπάρχουν κι άλλες πιλοτικές δράσεις, οι οποίες εξελίσσονται, όπως η πιλοτική δράση κοινωνικής κατοικίας για ευάλωτες ομάδες στην Αθήνα και τη Θεσσαλονίκη, μέσω του δήμου Αθηναίων και του δήμου Θεσσαλονίκης και με χρηματοδότηση από το Ταμείο Ανάκαμψης και επίσης, όλα σας είπα για τις δράσεις του Υπουργείου Παιδείας.

Υπάρχουν και δύο μεγάλες δράσεις. Το Πρόγραμμα «Εξοικονομώ – Ανακαινίζω» για νέους, που τρέχει μέσω του Υπουργείου Περιβάλλοντος και Ενέργειας και είναι ένα, θα έλεγε κανείς, παρακλάδι του μεγάλου Προγράμματος «Εξοικονομώ». Επικεντρώνεται στους νέους και αφορά σε κατοικίες, που με τον έναν ή τον άλλο τρόπο, αποκτούν ενεργειακή εξοικονόμηση και αναβάθμιση και ανακαίνιση και το πρόγραμμα αυτό, μπορεί να συνδυάζεται και με τα υπόλοιπα προγράμματα της ευρύτερης αυτής πρωτοβουλίας.

Υπάρχει, επίσης, το Πρόγραμμα «Ανακαινίζω - Ενοικιάζω» για κενά σπίτια, το οποίο δίνει μια επιδότηση 40% - λέει το νομοσχέδιο - για την ανακαίνιση της κατοικίας κάποιου, υπό την προϋπόθεση ότι, μέχρι 10.000 ευρώ είναι ο προϋπολογισμός, δεν είναι ότι ξαναφτιάχνω το σπίτι μου και θα έρθει το κράτος να δώσει το 40%, έτσι ώστε να σταματήσει ή να συμβάλουμε, πιστεύουμε, στην αντιμετώπιση, σε κάποιο βαθμό, του φαινομένου των αδιάθετων κατοικιών. Κι όταν έχεις λιγότερες αδιάθετες κατοικίες, περισσότερες κατοικίες στην αγορά, συμβάλλεις και στην ανάσχεση της αύξησης των ενοικίων.

Μετά υπάρχει κάτι άλλο, το οποίο το είχαμε προαναγγείλει - αυτό είναι, επίσης, στο νομοσχέδιο, όπως και το προηγούμενο - που είναι η λεγόμενη κοινωνική αντιπαροχή. Ποιος θεσμός υπήρχε στον παλιό ΟΑΕΔ; Ένας καλός θεσμός, αλλά όχι και κάποιος θεσμός, ο οποίος θα έλεγε κανείς, ότι δεν είχε ατέλειες. Ο θεσμός των εργατικών πολυκατοικιών. Έχουμε επισκεφθεί όλοι εργατικές πολυκατοικίες. Είναι καλό κάποιος εργαζόμενος να βάζει την οικογένειά του κάτω από μία στέγη, κάτω από ένα κεραμίδι; Πάρα πολύ καλό και πολύ χρήσιμη κοινωνική πολιτική. Ξέρετε, όμως, πολύ καλά, ότι όλες αυτές οι εργατικές πολυκατοικίες, ενίοτε και με όλες τις κυβερνήσεις, ήταν σαν το γεφύρι της Άρτας. Διαγωνισμοί, νέοι διαγωνισμοί, καθυστερήσεις κ.λπ.. Τώρα προσπαθούμε να κλείσουμε στα Γρεβενά και στην Πέλλα, εκκρεμότητες του 2009 - 2010.

 Πέρασε η Κυβέρνηση του ΠΑΣΟΚ, η Κυβέρνηση Νέας Δημοκρατίας - ΠΑΣΟΚ στη συνέχεια, η Κυβέρνηση ΣΥΡΙΖΑ, μετά εμείς και το θέμα είναι ανοιχτό. Δεν υπάρχει διαχρονικά στην ελληνική δημόσια διοίκηση μία λαμπρή διαχείριση τέτοιου είδους καταστάσεων, αν θέλουμε να είμαστε ειλικρινείς, έτσι ώστε να την διαιωνίζουμε. Αναφέρομαι στην πραγματικότητα, δεν αναφέρομαι σε θεωρίες. Σας δίνω παραδείγματα. Αντίστοιχες υποθέσεις είχαμε στην Κέρκυρα και στην Ελευσίνα, που πρόσφατα έκλεισαν.

Το δεύτερο είναι - και σκεφτείτε το αν έχω άδικο - ότι οι κατοικίες αυτές έχουν δυστυχώς σε πολλές περιπτώσεις ένα χαρακτήρα «γκέτο», που δεν είναι καλό ούτε για τις ίδιες τις οικογένειες και κυρίως για τα παιδιά των ανθρώπων. Θα θέλαμε πιο ανθρώπινες κατοικίες. Αυτός είναι ο στόχος μας. Ψάξαμε πριν παρουσιάσουμε αυτό το μοντέλο τι γίνεται σε άλλες προηγμένες ευρωπαϊκές χώρες. Είδαμε τι γίνεται στη Βρετανία. Θα πει κανείς ότι είναι νεοφιλελεύθερη. Ψάξαμε να δούμε τι γίνεται στην Ολλανδία, λιγότερο νεοφιλελεύθερη. Μετά ψάξαμε στην Αυστρία που είναι περισσότερο «σοσιαλίζουσα». Μετά και στην Ισπανία που είναι απολύτως σοσιαλιστική. Παντού σε όλες αυτές τις χώρες υπάρχει το μοντέλο που εισάγουμε σήμερα εμείς.

Δικαίωμά σας είναι να μην σας αρέσει, επειδή λέτε ότι ξεπουλάμε τη δημόσια περιουσία. Το σέβομαι. Και εγώ πρέπει να πω στους Έλληνες πολίτες ότι δεν ήταν κάτι το οποίο φανταστήκαμε και καθίσαμε και το βάλαμε στο νομοσχέδιο. Είδαμε ότι γίνεται σε όλες αυτές τις πιο προηγμένες από την Ελλάδα ευρωπαϊκές χώρες και φέρνουμε ένα μοντέλο. Ποιο είναι το μοντέλο; Είναι αυτές οι συμβάσεις παραχώρησης. Δηλαδή, έχεις μια λιμνάζουσα περιουσία του πρώην ΟΑΕΔ, νυν δημόσιες υπηρεσίες απασχόλησης και σε «καλά» σημεία. Παραδείγματος χάριν, στην Κηφισιά είναι τέτοιου είδους κατοικίες, οικόπεδα. Εκεί γιατί να μη μπορούσαμε να δώσουμε, όπως θέλουμε να κάνουμε, στους εργαζόμενους και στην Κηφισιά και σε άλλα που θεωρούνται πλούσια προάστια κατοικίες, να μείνουν μαζί με τα παιδιά τους; Ξαναλέω, το μοντέλο είναι δεδομένο. Υπάρχουν διαγωνισμοί ανοιχτοί διεθνείς, υπάρχει κάποιος παραχωρησιούχος, ο οποίος παίρνει ένα τμήμα των διαμερισμάτων που θα φτιάξει για δική του εκμετάλλευση κι ένα άλλο τμήμα που κυμαίνεται από το 30% έως το 60%. Πηγαίνει για κοινωνική κατοικία και τα σπίτια αυτά δίνονται με αποφάσεις της δημόσιας υπηρεσίας απασχόλησης με κριτήρια προφανώς συγκεκριμένα και διαφανή, όπως γινόταν και με τις εργατικές κατοικίες και μάλιστα προβλέπουμε και το μοντέλο «rent to own». Δηλαδή, ότι τα διαμερίσματα αυτά έτσι και αλλιώς μπορεί να νοικιάζονται με πολύ χαμηλό νοίκι, αλλά μπορεί κάποιος εργαζόμενος και με βάση όσα προβλέπει το νομοσχέδιο, να πληρώνει κάποιο νοίκι έναντι, έτσι ώστε μετά από κάποια χρόνια να μπορέσει με αυτό το νοίκι να γίνει κύριος του διαμερίσματος, το οποίο δεν θα έχει να ζηλέψει τίποτα από τα άλλα διαμερίσματα της γειτονιάς. Μη σας πω ότι θα είναι καλύτερο ακριβώς γιατί άλλα τμήματα του ευρύτερου οικήματος θα δοθούν σε εμπορικές χρήσεις, οπότε έχουν υψηλά πρότυπα. Αυτή είναι η αμαρτία μας. Μια αμαρτία, η οποία διαπράττεται αυτή την ώρα στο σύνολο της ηπείρου μας.

Εμείς φέρνουμε αυτές τις ρυθμίσεις έχοντας ήσυχη τη συνείδησή μας ότι κάνουμε βήματα μπροστά. Δεν ερχόμαστε να κοροϊδέψουμε κάποιον ισχυριζόμενοι ότι λύνουμε το σύνολο των προβλημάτων στεγαστικής πολιτικής, αλλά υπάρχει από τότε που μιλήσαμε το Σεπτέμβριο. Σεπτέμβριο, Οκτώβριο, Νοέμβριο συνέχεια υπάρχει ενδιαφέρον από όλες τις ιστοσελίδες, από όλα τα μέσα ενημέρωσης, ανεξαρτήτως προσανατολισμού, για τον πολύ απλό λόγο ότι ενδιαφέρεται κόσμος να μάθει τι ευκαιρίες υπάρχουν. Εδώ ειπώθηκε, ταυτοχρόνως, ότι το πρόγραμμα αυτό είναι προεκλογικό, αλλά την ίδια στιγμή είναι ένα πρόγραμμα για τις τράπεζες και τους μεγαλοεργολάβους.

Πόσες ψήφους έχουν, κυρίες και κύριοι συνάδελφοι, οι τράπεζες και οι μεγαλοεργολάβοι; Πρέπει να διαλέξετε ή είναι προεκλογικό, αλλά αν είναι προεκλογικό με τον τρόπο που το παρουσιάζετε εσείς και με την έννοια που του δίνετε, θα έπρεπε λογικά να στοχεύει σε πολλούς ή δεν είναι προεκλογικό και είναι ένα άλλου χαρακτήρα πρόγραμμα, το οποίο απλώς στοχεύει στις τράπεζες και στους μεγαλοεργολάβους.

Η αλήθεια είναι ότι ούτε προεκλογικό είναι, ούτε στις τράπεζες και τους μεγαλοεργολάβους στοχεύει, διότι είναι ένα πολύ συγκεκριμένο πρόγραμμα, για το οποίο η Κυβέρνηση λέει ότι υπήρξε μια προεργασία και έρχεται τώρα, αφού προηγήθηκαν και από το Υπουργείο Εργασίας και από το σύνολο της Κυβέρνησης μια σειρά από άλλες μεταρρυθμίσεις, που σας βρήκαν κατά βάσιν πλήρως απέναντι, τα εργασιακά, τα ασφαλιστικά, ο ΕΦΚΑ, η Δημόσια Υπηρεσία Απασχόλησης κτλ. και δεν ισχυρίζεται η Κυβέρνηση επίσης – το λέω για τρίτη φορά – ότι θα λύσει το σύνολο των στεγαστικών προβλημάτων. Μακριά από εμάς τέτοιου είδους ικανότητες μάγων και ταχυδακτυλουργών.

Πάντως, θα σας συνιστούσα, κάνετε ό,τι νομίζετε. Μας συμφέρει να κάνετε λάθη στην προεκλογική περίοδο, αλλά ως πολίτης, στο πλαίσιο αυτής της δημόσιας συζήτησης που κάνουμε, θα σας συνιστούσα η στάση σας να συνδέεται με πραγματικά γεγονότα και το πραγματικό περιεχόμενο αυτού του νομοσχεδίου και σίγουρα το πραγματικό περιεχόμενο του νομοσχεδίου αυτού είναι ένα βήμα μπροστά στη στεγαστική πολιτική. Είναι ένα νομοσχέδιο το οποίο έχει ένα φιλολαϊκό πρόσημο, ένα κοινωνικό πρόσημο.

Αντίστοιχες ρυθμίσεις έχουμε και για το Μάτι, όπου πρέπει να δοθούν κάποια διαμερίσματα σε πυρόπληκτους με βάση τη δωρεά στην οποία προχώρησε η Κυπριακή Δημοκρατία. Μετά την αντιμετώπιση διαφόρων χωροταξικών και πολεοδομικών ζητημάτων, η Κυβέρνηση προχωρεί με το Υπουργείο Περιβάλλοντος να έχει την αρμοδιότητα για την ολοκλήρωση της ουσίας του πρότζεκτ αυτού. Από την άλλη πλευρά, οι δήμοι εκεί της περιοχής είναι αρμόδιοι για τη διαχείριση, στη συνέχεια, και τη διάθεση στους ανθρώπους οι οποίοι θα εγκατασταθούν. Αυτή είναι το η ρύθμιση η οποία έτυχε τόσης κριτικής και τόσων ερωτημάτων.

Εγώ πιστεύω ότι ειδικά αυτό το νομοσχέδιο – γιατί φέραμε και νομοσχέδια τα οποία είχαν και ένα ιδεολογικό πρόσημο, δεν υπάρχει καμιά αμφιβολία, όπως το νομοσχέδιο για τις επικουρικές συντάξεις – αλλά ειδικά αυτό το νομοσχέδιο, υπό κανονικές συνθήκες, θα έπρεπε να ενώνει όλες τις πτέρυγες της Βουλής. Αλλά είναι προφανές ότι, ίσως και λόγω ευρύτερης προεκλογικής περιόδου, δεν είμαστε σε κανονικές συνθήκες. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Αντιπρόεδρος της Επιτροπής)**: Σας ευχαριστούμε πολύ, κύριε Υπουργέ. Προτού λήξει η συνεδρίαση να γίνει μια διόρθωση. Στο ίδιο πλαίσιο για τη συζήτηση που είπαμε ότι δεν μπορεί να προσκληθεί η ΠΟΕΣΠ, η Πανελλαδική Ομοσπονδία Ενώσεων Στρατιωτικών, είναι και η Πανελλήνια Ομοσπονδία Ενώσεων Στρατιωτικών. Πανελλαδική είναι η μία, Πανελλήνια η άλλη. Προσκρούει στον Κανονισμό, κύριε Μουλκιώτη και δεν θα κληθούν. Είναι στο Υπουργείο Οικονομικών.

Επαναλαμβάνεται η συνεδρίαση αύριο στις 10.00΄ και 13.00’ στην «Αίθουσα Αθανάσιου Τσαλδάρη» και στη Γερουσία την Πέμπτη στις 16.00΄. Ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Δαβάκης Αθανάσιος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Δελής Ιωάννης, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 17.30΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΙΑΣΩΝ ΦΩΤΗΛΑΣ**